Zauritu eta atxilotu ugari utzi dituzte Grezian manifestarien eta Poliziaren arteko istiluek

16 urteko mutil gazte bat polizia batek jaurtitako tiroaren ondorioz hil zen larunbat goizaldean, eta horren ondorioz, iskanbila handiak izan dira asteburu guztian hiri nagusietan, besteak beste, Atenasen eta Tesalonikan. Azken horretan iskanbilak handiak dira oraindik.

Iturri ofizialen arabera, azken 25 urteetan Grezian bizi izan diren istilu larrienak dira asteburu honetakoak. Zauritu eta atxilotu ugari utzi dituzte: gutxienez 40 dira zaurituak eta 22 atxilotuak. Azken orduetan Atenas hiriburuan giroa baretu egin dela diote agintariek, baina Tesalonikan -bigarren hiri nagusia da-, Pireoan (Atenas ondoan), erdialdeko Trikala hirian edo Corfu uhartean borrokak handiak dira oraindik. Gainera, gaur eta bihar Greziako eskola guztiak itxita daude Alexander Grigoropulos 16 urteko mutikoaren heriotza salatzeko.

Hain zuzen ere, larunbat goizaldean Grigoropulos Poliziak tirokatuta hil izanak piztu ditu istiluak. Iturri ofizialen arabera, ezkerreko gazte talde bat Poliziaren patruila bati oldartu zitzaion, eta uxatzeko airera egin zuen tiro polizia batek. Bala batek gazte istripuz jo zuela agertu zuen hasieran Greziako Gobernuak. Lekuko ugarik, ordea, poliziak nahita egin ziola tiro gazteari agertu zuten, eta horren ondoren, badaezpada atxilotuta daukate polizia hori eta beste kide bat. Gainera, hildakoa mutil lasai eta "istiluetan sartzen ez zena" zela diote haren ingurukoek, agintariek emandako azalpenak gezurtatuz.

Atzo 10.000 lagun inguruk parte hartu zuten Atenasen ezkerreko alderdiek, sindikatuek eta ikasle elkarteek antolatutako manifestazioan.


Lan baldintza duinak lortu arte borrokatuko dute erresidentzietako langileek

Gipuzkoako erresidentzietako langileek Zaintza Martxa abiatu zuten pasa den ekainaren 24an Donostian, lan baldintza duin batzuen alde. Langileek 70 egun daramatzate greban lan hitzarmenaren alde. Guztira sei etapa egin dituzte Gipuzkoan barrena. Ostiralean, Goierrin egin zuten bosgarren etapa. Azkeneko etapa igandean egin zuten, martxa hasi zuten tokian, Donostian.Beasaingo kiroldegi ingurutik abiatu ziren ostiralean erresidentzietako langileak. Goierriko ikasle martxakoek ere bat egin zuten haiekin, elkartasuna adierazteko asmoarekin. Ordizian sartzean San Jose egoitzara igo ziren lehenik. Gutxieneko zerbitzuak egiten ari ziren langileak leihoetara atera ziren Zaintza Martxan parte hartzen ari zirenei animoak eman eta agurtzeko asmoarekin.Ondoren, Plaza Nagusira abiatu ziren. Bertan, Adur Ezenarro alkateak eta udaleko hainbat zinegotzik harrera egin zieten.Aldarrikapen nagusiak Plazara iristerakoan, Idoia Elustondo ELA sindikatuko erresidentzietako arduradunak hartu zuen hitza. «Zaintza duintzea beharrezkoa» dela nabarmendu zuen eta hori lortuta «adineko pertsonak hobe zainduta egongo dira». Aldarrikapenen artean «soldata arrakala» dago. «Zaintzan lan egiten duten emakumeek urtean gizonek baino 6.000 euro gutxiago kobratzen dituzte, %30a da hori».Horrez gain, ratioaren inguruko kexak ere azaleratu zituen Elustondok. «Egoiliar bakoitzari ez dizkiogu bi ordu eskaintzen, bakoitzari denbora gehiago eskaini ahal izatea eskatzen dugu, lan karga murriztea eta langile gehiago kontratatzea». Adineko pertsonek «beren azken egunak duin igarotzea merezi dute» eta hori guztia lortu arte «borrokan jarraituko» dutela adierazi zuen ELAko ordezkariak.Ordiziako alkate Adur Ezenarrok eta udaleko EH Bilduko eta Podemoseko zinegotziek harrera egin zieten martxako partaideei Plaza Nagusian. «Zerbitzu publiko bat eskaintzen duten langileen lan baldintzen aurrean administrazio publiko batek, gatazka zerbitzua esleitu zaion enpresa pribatuaren eta langileen artekoa dela ezin du argudiatu». Horrez gain, «langileen gehiengoa emakumeak izango ez balira aspaldi konponduta» legokeen arazoa dela esan zuen Ezenarrok, «emakume izate hutsagatik jasan behar duten soldata arrakala izugarria da». Azkenik, «emakumeen bizkarrera botatako zaintza lanak erdigunean jarri, duten garrantzia aitortu eta behar bezala baloratzea ezinbestekoa» dela ere gehitu zuen.Erresidentzietako langileek mobilizazioetan jantzita daramaten kamiseta morea oparitu zioten alkateari eta Ezenarrok esker onez eta langileen aldarrikapenekin bat datorrela adierazteko jantzi zuen.Mobilizazioekin jarraituz, kanpaldia egingo dute Donostiako Boulevarrean, uztailaren 4tik 6ra. Egun horietarako egitarau oparoa antolatu dute.


Bigarren Mundu Gerra

Duela 75 urte Hitlerrek Polonia inbaditu zuenean hasi zen Bigarren Mundu Gerra, gizakiaren historian inoiz egon den gertakizunik latzena.

Liskar horretan bost kontinentetako 50 milioi pertsona hil ziren, eta 1945an, Yaltako konferentziaren ondoren, mundua erabat egituratuta geratu zen Sobiet Batasunaren 1989ko erorialdia arte.

Nola izan zen posible horrelako sarraskia? Galdera lar potoloa da zutabe txikitxo batean argitzeko, baina erantzunak ere, gutxienez, lau ezaugarri izan beharko lituzke: lehenengoa ideologikoa, hau da, nazional-sozialismoaren eta faxismoen sorkuntza eta zabalkundea; bigarrena, demokraziaren ahuldadea totalitarismoen aurrean; hirugarren elementua, berriz, ekonomikoa izango litzateke, izan ere, ez Alemaniak eta ezta Italiak ere ez zuten Ingalaterra edo Frantziaren pareko inperio kolonialik eraiki XIX. mendean; eta, laugarren bat esatearren, militarismoa aipatuko nuke.

Ondorioak, ordea, ezagunak dira: suntsiketa orokorra, heriotza, Shoah, gorrotoa, mendekua eta gerrak dakarren miseria.

Hau guztia oroitzea guztiz nahitaezkoa da, horrelakorik berriro errepika ez dadin.


Joseba Diaz hirugarren Aiako lasterketan

Joseba Diaz mendi lasterkari azkoitiarrak hirugarren postuan amaitu zuen joan den igandean jokatu zen Aiako VII. Mendi lasterketan, ordubete eta hamar minutuko markarekin.

Walther Becerra sestaoarrak irabazi zuen, ordubete eta zazpi minutuan lanak bukatuta, eta bigarren postuan, Ruben Ruzafa aizarnazabaldarra helmugaratu zen.

Emakumezkoetan, berriz, Oihana Azkorbebeitia abadiñoarra izan da nagusi. Ordubete eta 20 minututan amaitu du lasterketa, eta 5 minutuko aldea atera dio bigarrenari, Vanessa Pelaez andoaindarrari. Alizia Olazabalek osatu du podiuma, ordubete eta hogeita zortzi minutuko markarekin.

Aiako Kirol Elkarteak antolatutako 15. kilometroko proba da.


Tolosa, ekimen herria

Indar eta gaitasun erakusketa paregabea dugu mapako txoko honetan. Ea denen artean epeltasun eta goxotasun pixka bat ematen diegun Serbiako hiriburuan dauden errefuxiatuei.


Udazkeneko Txapelketan izena emateko epea zabaldu du Txerloia Tenis Klubak

Azaroaren 1ean hasiko da banakako txapelketa, Txerloiko tenis pistetan. Parte hartzaileek 15 euro ordaindu beharko dute, eta tenis eskolakoek 10 euroan izango dute izen-ematea.

Txerloia Tenis Klubak Udazkeneko Txapelketan izena emateko epea zabaldu du. Txapelketa azaroaren 1ean hasiko da, eta banakako lehiaketa izango dela jakinarazi du klubak. Parte hartzeko interesa dutenek, 669 62 18 02 telefono zenbakira deitu edo txtenis@gmail.com helbidera idatzi beharko dute.

Txapelketako jokalariek hamabost euro ordaindu beharko dute izen-ematea, eta Txerloi klubeko tenis eskolako kideek hamar eurotan izango dute inskripzioa. Lehiakideek txapelketaren lehenengo partidan edo Bizum aplikazioaren bidez ordaindu beharko dute.

Antolatzaileek jakinarazi dutenez, pilotak beraiek jarriko dituzte, eta jokalariren batek dutxatzea beharko badu, tenis pista erreserbatzerakoan jakinarazi beharko du. Antolatzaileek Elkargunerako bonu bat emango diote dutxatu nahi duten jokalariei.


Debemenen bitartez, landa eremua sustatu eta garatzeko diru laguntzak

Debemen Debabarreneko Landa Garapen elkarteak jakinarazi duenez, Bizkaia, Gipuzkoa eta Arabako landa eremuak sustatu eta garatzeko laguntza ekonomikoen deialdia martxan dago.

Euskal Herriko Aldizkari Ofizialean argitaratu dira landa-eremuen ekonomiaren dibertsifikaziorako etalanda-eremuak garatzeko laguntzen deialdiakdeialdiak. Eskaerak ekainaren 30a aurretik aurkeztu beharko dira. Debemeneko arduradunek adierazi dutenez, honako laguntza lerroak onartuko dira:

Landa-biztanleen bizi-kalitatea hobetzen laguntzeko azpiegiturak egiteko laguntzak.

Industria-lurzorua gaitzearekin eta enpresa-ekimenen bidez erabiliko diren lokalak egokitzearekin lotutako inbertsio-proiektuak egiteko laguntzak.

Turismoarekin lotutako kultura- eta natura-ondareko inbertsio-proiektuak eta jendeak erabiltzeko aisia-, turismo- eta informazio-azpiegituren proiektuak egiteko laguntzak.

Energia berriztagarriekin eta energia aurreztearekin lotutako inbertsioak abian jartzeko laguntzak.

Ekonomiaren dibertsifikaziorako laguntza

Landa eremuen ekonomiaren dibertsifikaziorako eta landa eremuak garatzeko laguntzak eskatzeko epea ere zabalik dago. Laguntza horien barruan, honako jarduerak diruz lagunduko dira:

Nekazaritza-sektorearekin lotuta ez dauden jarduerak, baina sektore hori dibertsifikatzen dutenak.

Mikroenpresen eta enpresa txiki eta ertainen eraketa eta garapena. Mikroenpresak eta enpresa txiki eta ertainak sortzeko eta/edo garatzeko edozein proiektu, eta enpresa-izaera hartuko duten pertsona fisikoek garatutako jarduerak, nekazaritzako produktuak eta elikagaiak ekoiztera, eraldatzera eta merkaturatzera bideratutako inbertsioak salbuetsita, landa-eremuko garapen ekonomikoarekin lotuta daudenak.

Enpleguaren sorrera garbia: Besteen konturako langileak kontratatzea edo jarduera independenteak sortzea, hau da, langile autonomoak jartzea.

Bi deialdietako edozein gai argitu behar izanez gero, Debemeneko kideekin harremanetan jarri ahal izango dira Debabarreneko bizilagunak, 943- 744 067 telefonora deituta, edo agurtzane@debemen.eus etaamaia@debemen.eus posta elektronikoetara idatzita.


Beste behin busti dira Oñatin eta Arrasaten

Eskelerosi anizkoitza dutenen aldeko Busti zaitez kanpainak 20 urte bete ditu aurten, eta gaur jarri dituzte Oñatin eta Arrasaten gaixotasunaren inguruan sentsibilizatzea eta Ademgi elkarteari laguntzeko dirua batzea helburu duten postuak.

Gipuzkoako beste hamabost bat puntutan bezalaxe, Oñatin eta Arrasaten ere bat egin dute gaur Busti zaitez kanpainarekin. Esklereosi Anizkoitza Euskal Fundazioak gaixotasun hori dutenen Gipuzkoako elkartearekin –Ademgi– batera antolatutako ekimena da berau, eta aurten 20 urte bete ditu.

Oñatin seigarren urtez jarri dute kamisetak eta eskumuturrekoak saltzeko postua. "Gizartea sentsibilizatzea eta Ademgirendako dirua batzea dira helburuak" azaldu du Jose Luis Calvok, gaixotasuna duen oñatiarrak. Bera eta bere lagunak ibili dira postuan lanean, eta azaldu duenez, eguna apur bat motel hasi den arren, gero gerturatu zaie jendea.

Duela hamar urte diagnostikatu zioten Calvori esklerosi anizkoitza. "Mila aurpegidun gaixotasuna deitzen diote, era ezberdinean eragiten diolako gaixo bakoitzari. Nire kasuan nekea eragiten dit, belauneko minak, txingurrituta sentitzea.... Horrek zure egunerokoan eragiten du, eta hortara egokitu behar izaten duzu", azaltzen du, eta gaineratzen du herritarrek gero eta gehiago ezagutzen dutela gaixotasuna: "Asko dago egiteko, baina bide onetik goaz".

Arrasaten, Portaloia ere bai

Arrasateko Musakola kiroldegi kanpoan ere jarri dute postua herriko hainbat erretiratuen elkartetako kideek Busti zaitez kanpainari laguntzeko. Eta kasu honetan, kiroldegiko kanpoko igerilekuan zebiltzan herritarrek ere euren bultzada diote ekimenari, igerian egindako metroak esklerosi anizkoitza dutenen aldeko keinu bihurtuz. Aurten, gainera, Muskaolan ez ezik Seber Altube plazan ere jarri dute postua.


Aroztegiaren inguruko galdeketaren emaitza onartzeko eskatu diote hamar alkatek Nafarroako Gobernuari

Ekainaren 5ean egin zuten galdeketa Baztanen eta 228 etxebizitza, luxuzko hotela eta golf zelaia eraikitzearen kontrako hautua gailendu zen, alde handiz: bozka eman zuten %80 azaldu ziren aurka.

Nafarroako ipar-mendebaldeko hamar alkatek eta zenbait zinegotzik Baztango Udalari sostengua adierazi diote, Aroztegiaren hirigintza proiektuaren kontra. Izan ere, galdeketa egin zuten Baztanen, ekainak 5 zituenean, eta %80k kontra bozkatu zuten.

"Herritarrek ez badute erabakitzen ahal beren geroa baldintzatuko duten proiektuen inguruan, eta proiektuei buruzko iritzia sahiesteko erabakiak ohiko bideetatik kanpo hartzen badira, [UGEP] Udalaz Gaindiko Eragina duen Planarekin bezala, tokiko entitateak sobran daude eta demokraziarik ez dago", salatu dute agerraldia egin duten ordezkariek.

Herri galdeketaren emaitza aintzat hartzeko eskatu duten zinegotzi eta alkate guztiak EH Bildukoak eta independenteak dira. Honako herri hautakoak dira prentsaurrekoa eskaini duten ordezkariak: Berakoa, Arantzakoa, Etxalarkoa, Igantzikoa, Doneztebekoa, Iturengoa, Donamarikoa, Bertizaranakoa, Esteribarkoa eta Ultzamakoa.

Herriaren gainetik, aroztegia

Udalaz Gaindiko Plana baliatuz eraiki nahi du Nafarroako Gobernuak Aroztegia, eta kexu dira bertako herritarrak, herri galdeketan azaldu gisan: bozka eman zuten %80k ezezkoa eman zioten proiektuari.

"Baztango tokiko autonomiaren gainetik" pasatzea egotzi dio Baztango EH Bilduk Nafarroako Gobernuari. Oroitarazi du, ildo beretik, Udalaz Gaindiko Plana onartu zutela erregionalistek, hauteskundeetarako bi egun baino falta ez zirenean; horregatik, Geroa Bairi leporatu dio "UPNren jokaldiari azken oniritzia" ematea.

Manu Aierdi Nafarroako Gobernuko presidentea Baztanen egon da gaur eta proiektuak "interes turistikoa" duela esan du, eta aurka daudenei "ikuspegi globala" galdegin die.


32 erakunde publiko zein pribatuk hartuko dute parte Enpleguaren Astean

Maiatzean burututako Enpleguaren Astera 700 lagun inguru gerturatu ziren.

Hogeigarrenez, Irungo eta Hondarribiko Udalek, Bidasoa Bizirik-en laguntzarekin, Enpleguaren Astea antolatu dute. Zehazki, hilaren 28 eta 29an egingo dute, Ficoba erakustazokan.

Bertan, Bidasoa eskualdeko lan eskaintzak bilduko dituzte, langabezian dauden bidasoarrei aholkularitza zerbitzua emateko. Besteak beste, enpresei zein bestelako entitateei zuzendutako espazioa egongo da, interesdunei enplegua bilatzeko eskaintzak eta zerbitzuak ezagutarazteko. Enpresek zuzenean jasoko dituzte izen emateak, eta elkarrizketa pertsonalak egingo dituzte bertan.

Guztira, 32 erakunde publiko zein pribatuk hartuko dute parte azokan, lan esparru anitzekoak. 9:00etan zabalduko ditu ateak azokak, eta 14:00etara bitarte egongo da zabalik. Interesdunen artean, curriculuma eramateko deialdia luzatu dute antolatzaileek.


Elkartasun Doinuak, presoen alde

Arrasateko Herrira mugimenduak Elkartasun Doinuak jaialdia antolatu du ekainaren 2rako, zapatua, "presoen eskubideak bete daitezen". Arratsaldean 15 musika-taldek herriko 15 tabernatan eskainiko dute kontzertua. Gauean, berriz, hiru talderen kontzertua izango da gaztetxean. Hemen duzue egitaraua:

Arratsaldean, tabernetan

17:00-18:00 bitartean RPL, Drop, Izate Faltsua, Bitter Honey eta Azkaiter Peloxen kontzertuak bost tabernatan.

18:00-19:00 bitartean Lukas Prest, Material Rechazado, Mery May, Garraxi eta Interprete Desconocido taldeen kontzertuak beste bost tabernatan.

19:00-20:00 bitartean Exterminio de la Raza del Mono, Fight To Life, 440, Revolutionary Brothers eta Iago&Sala taldeen kontzertuak beste hainbat tabernatan.

Gauean, gaztetxean

22:30etan Arrasateko gaztetxean:

One Trax Minds (punk-rocka Italia)

Revolutionary Brothers (reggae&dub)

Eratu (metal rock)


200 lagunetik gora elkartu ziren domekan Intxorta gainean

Gudarien omenezko urteroko ekitaldia egin zuten hilaren 4an Intxortan. Antolatzaileek hitzetan 200 lagunetik gora batu ziren Intxorta gainean. 11:00etan salda eta sagardoa banatu zituzten eta 11:30ean ekitaldia egin zuten. Argazkia atera zuten azkenik Intxortan.


Getariako Ahotsak proiektua eta DVD-a aurkeztu dute

Gaur eguerdian Getariako udalbatzar aretoan Getariako Ahotsak proiektua aurkeztu dute Getariako alkate Andoni Aristik eta ekimenean lanean aritu diren Badihardugu Euskara Elkarteko Asier Sarasuak eta Eider Etxeberriak. Ekitaldian hirurek eskerrak eman dizkiete proiektuan parte hartu duten adineko getariarrei, «euren ekarpenagatik izan ez balitz Getariako euskaren ondarea jasotzea ezinezkoa izango litzateke eta» azaldu du Aristik.

Herritarrei elkarrizketak

Badihardugu Euskara Elkarteko kide Sarasuak azaldu duenez Getariako euskara jasotzeko 80 urte inguruko getariarrak elkarrizketatu dituzte. «Lehen elkarrizketa erronda orain dela bizpahiru urte egin genuen eta benetan gustora geratu ginen emaitzarekin. Elkarrizketa horien bitartez Getariako euskara ezagutzeaz gain, ohiturak eta bizimodua ere ezagutu nahi izan ditugu. Argi izan behar dugu adineko getariarrak direla herria zenbat aldatu den dakitenak eta eurak baino hobeto inork ezin du azaldu garai zaharretako bizimodua» adierazi zuen Sarasuak aurkezpenean.

Getariako Ahotsak proiektuko kideak ahal dela 80 urtetik gorako herritarrak elkarrizketatzen saiatu dira, «horrela gerra aurreko historia ere jasotzeko. Alde batetik, beraien gaztetako bizimoduari buruzko informazioa dugu, eta bestetik, euskara bera jasotzen dugu».

Hasiera horretan 20 lagun elkarrizketatu zituzten eta aurten beste dozena erdi. Badihardugu Taldeko kide Eider Etxeberriak azaldu duenez, «mota askotako jendea elkarrizketatu dugu: betitik herrigunean bizi izan direnak, baserritarrak, arrantzaleak, San Prudentziokoak nahiz Askizukoak. Euren bizimodua kontatzeaz gain, abestu ere egin digute. Ikus-entzunekoa oso erakargarria eta interesgarria da».

Proiektuaren muina

Getariako Ahotsak proiketua Euskal Herriko Ahotsak proiektuaren baitako ekimena da eta Euskal Herriko ahozko ondarea eta herri hizkerak katalogatu eta hedatzea du helburu.

Proiektuak hiru fase ditu. Orain dela bizpahiru urte abiatu zuten lehen fasea Getarian eta hasiera horretan lan taldeko kideek adineko getariarrak elkarrizketatu zituzten euren euskara, bizimodua eta ohiturak ezagutzeko. Behin materiala jasota zutenean, ordubete inguruko elkarrizketa horiek txukundu egin zituzten. «Grabazioak luzeak dira eta bakoitza minutuz minutu laburtzen da 2-4 minutuko pasarteak sortuz. Pasarte horietako bakoitzak honako informazioa izaten du laburtze edo kodifikazio lan hori amaitzerakoan: izenburua, pasartearen laburpena, iraupena, gai-kodea eta transkripzioa».

Ahotsak proiektuko kideek Getariako hizkuntza aztertutakoan besteak beste hurrengo ondorioa atera zuten: «Inguruko herrien antzeko hizkera da Getariakoa, baina izaera berezia ematen diote herriko hizkerari getariarrek, doinuan eta joskeran. Dena dela, bi hizkera bereiztu daitezke herrian: kaletar-arrantzaleena eta baserritarrena. Azken horiena hurbilago dago inguruko herrietako hizkeratik».


Hiru partidu irabazi ditu Oriok

Asteburuan zazpi partidu jokatu ditu Oriok eta horietatik hiru irabazi ditu.

Ohorezko Erregional taldeak ezin du zulotik atera. Sailkapenean azkenak dira, 23 puntu dituzte, eta asteuburko porrotak ez diete lagundu gora egiten. 0-1 galdu zuten Beti Gazte taldearen kontra.

Erregionaletan, emakumezkoen kopan, 2-3 galdu zuten oriotarrek. Antigua Luberri izan zuten aurrez aurre, sailkapen orokorrean atzetik dagoen taldea. Oriotarrak laugarren postuan daude, taularen erdian.

Ohorezko jubenilek ere galdu eginz uten, bi goleko aldeagatik, 3-1. Hondarribiak aurrea hartu dio hiru puntu horiei esker Oriori. Orain, hondarritarrek 25 urte dituzte eta oriotarrek 23. Taulan azken hirugarrenak dira oriotarrak. Infantilek ere Hondarribia izan zuten aurkari. Galdu egin zuten, 3-0. Infantil txikiek ere Hondarribiaren kontra jokatu zuten, Mendibeltzen, eta 3-2 irabazi zuten.

Kadeteek ere irabazi egin zuten. Beti Ona taldearen kontra jokatu zuten, etxetik kanpo, eta erraztasunez irabazi zuten, bi goleko aldearekin. Infantil neskek ere kopako partidua erraz irabazi zuten Usurbilen kontra. 0-5 irabazi zuten.


Realak Espanyol izango du aurkari eta bigarren garaipena jarraian lortu nahi du

Talde txuri-urdinak Bartzelonan jokatuko du igande honetan, 12:00etan, RCDE Stadiumean.

Realak Espanyolen aurka jokatuko du igande honetan, 12:00etan, RCDE Stadiumean. Txuri-urdinek bigarren garaipena jarraian lortu nahi dute, iragan jardunaldian Alavesen aurkako derbian garaipena lortu ostean.

Donostiako taldeak jokatzeko prest izango du Willian Jose, erabat sendatuta baitago izan zuen lesiotik. Taldearen helburua da denboraldia ahalik eta ondoen amaitzea, Europa Ligatik eta Errege Kopatik at baitago. Asier Illarramendi bolada onean dago, eta berak gidatuko du taldea Espanyolen aurka. Txuri-urdinek Xabi Prietoren baja garrantzitsua izango dute. Nola ez, Miguel Angel Moya izango da atezain titularra.

Espanyolek ez du partidarik galdu otsailetik, baina garaipenak lortzea ere kosta egiten zaie. Etxean jokatu zuen azken partidan Real Madrili irabazi zion talde perikitoak. Quique Sanchez Flores entrenatzaileak Sergi Darderren, Sergio Garciaren eta Didacen bajak izango ditu, baita Diego Lopez atezainarena, kolpe latza hartu baitzuen Ligako azken partidan. Pau Lopezek jokatuko du hasieratik. Gerard Moreno da Bartzelonako taldearen arrisku nagusia. Golegilea sasoi onean da, eta 11 gol daramatza Ligan.

Ustezko hamaikakoak: RCD Espanyol: Pau Lopez; Marc Navarro, Oscar Duarte, David Lopez, Aarón; Víctor Sanchez, Carlos Sanchez, Jurado, Granero; Baptistao, Gerard Moreno. Reala: Moya; Odriozola, Llorente, Hector, De la Bella; Illarramendi, Zubeldia, Zurutuza; Januzaj, Oyarzabal, Willian Jose. Epailea: Mateu Lahoz. Zalaia: RCDE Stadium. Ordua: 12.00etan.


"Eskerrik asko zuen laguntzagatik"

Euskal presoen izenean Gabonetan egiten dugun laguntza kanpainan...

... gurekin bat egin duzuen guztioi, eskerrik asko.

Asko izan zarete, urtero bezala, zuen elkartasuna bideratu duzuenok, dela ekitaldietan parte hartuz, dela ekarpen ekonomikoak eginez.

Hortaz, Bergarako herritarrei, dendariei eta beste guztiei, gure eta haien partetik, eskerrik asko.

------------------------------

Jose Lazkano

(Bergarako Etxerat-en izenean)

Bergara


Lesakako Beti Gazteko talde nagusiak maila galdu du aurten

Asteburu honetan jokatzekoa zuen ligako azken partida Beti Gazteko talde nagusiak, baina aspaldian badakite lesakarrek heldu den denboraldian Erregionaleko lehen mailan jokatu beharko dutela, Preferente kategoria galdu ondotik. Joxe Mari Erkiziaren mutilek denboraldi kaxkarra egin dute. Kasik itzuli oso bat eman zuten garaipenik gabe eta 2006ko lehen garaipena apirilean ailegatu zen. Jokalari aunitz izan dira entrenatzen eta gogotsu aritu dira, baina emaitzek ez dute lagundu. Ezta epaileek ere auniztan, zakar aritu gabe jokalari guttiagorekin akautu behar izan baitituzte hainbat partida. Liga akautzeko lau partida falta zirela, matematikoki galdu zuten kategoria. Jubenilen taldeak denboraldi bikaina egin du Gipuzkoako lehen mailan. Partida baten faltan hirugarren postuan zeuden eta oraindik Ohorezko Mailara igotzeko promozioa jokatzeko borrokan ari ziren. Bigarren itzulian 16 partida egin dituzte galdu gabe (lehenbiziko 13ak segidan irabazita). Kadete mailako taldeak denboraldi polita egin du lehen mailan eta hamekagarren postuan akautu du. Emakumeen taldea, Gipuzkoako ligan seigarren izan da, baina kopan bikain ibili da. Maiatzaren 20an Gipuzkoako finala irabazi zuen Lasarteko Ostadar taldearen kontra eta denboraldiko titulu bakarra eman dio Beti Gazteri. Aurten, lehen aldiz, kadete mailakonesken futbol-8 taldea ere zelairatu da. Infantil mailako taldeak, azkenik, Nafarroako lehen mailako ligan eta kopan jokatu du.

BETI GAZTE (gipuzkoako PREFERENTE)

Fernando SUSPERREGI BERGARA Lesaka

Joseba TELLETXEA ZAMORA Lesaka

Iñaki ZUDAIRE AJONA Lesaka

Eneko FERNANDEZ MARITXALAR Lesaka

Jon TELLETXEA ZOZAIA Lesaka

Jabier LARRUY LARRAÑAGA Etxalar

Joseba PIKABEA BALEZTENA Lesaka

Iñigo LASAGA ARBURUA Etxalar

Imanol ALMANDOZ UBIRIA Lesaka

Peio ETXEBESTE ZAYAS Lesaka

Gotzon Mirena ARENAS SALAZAR Arantza

Iker IRATZOKI MIKELARENA Doneztebe

Jon APEZTEGIA GONZALEZ Doneztebe

Mikel IRIGOIEN IRIGOIEN Lesaka

Beñat SARALEGI ALTZATE Lesaka

Beñat MAIA ARAKUES Lesaka

Asier HERNANDORENA LIZASO Legasa

Joseba JUANENA PETRIRENA Doneztebe

Jon Andoni LARRALDE ETXARTE Lesaka

Mikel IRIARTE PIKABEA Lesaka

Iban SANTESTEBAN BERGARA Doneztebe

Joanes IRIGOIEN PEREZ Etxalar

Entrenatzailea: Joxe Mari ERKIZIA OTXOTEKO

BETI GAZTE: JUBENILAK (Gipuzkoako 1. maila)

Iñigo ALTZUGARAI EGOZKUE Lesaka

Jon OTXOTEKO ABUIN Lesaka

Jon OLAIZOLA ETXEGARAI Lesaka

Beñat IRAZOKI ALTZUGUREN Etxalar

Ladis CABALLERO LANZ Lesaka

Xabier MARITXALAR ETXABIDE Lesaka

Mattin GONZALEZ VAHL Lesaka

Jon ALBERRO RETEGI Lesaka

Xabier MARITXALAR ERRANDONEA Lesaka

Ibai MUJIKA MAIA Bera

Eneko MITXELENA ETXEBERRIA Igantzi

Xabier FAGOAGA MAIA Lesaka

Ladis SATRUSTEGI ALTZUGARAI Lesaka

Pablo TABERNA ESTONBA Lesaka

Ibai Bereau Zapirain Lesaka

Markel Suarez Antxordoki Lesaka

Ander Maia Arakues Lesaka

Oier Iantzi Ordoki Lesaka

Iban Lopez Klemente Narbarte

Gaizka GALLARDON ALTZUGARAI Etxalar

Ibai ORDAX OLABE Doneztebe

Mikel TELLETXEA GONZALEZ Donezte

Entrenatzailea: Kotte IANTZI. Delegatua: Aitor AROTZENA

BETI GAZTE: KADETEAK (Gipuzkoako 1. maila)

Daniel de ARRIBA BENGOETXEA Irun

Fred Ramos lasaga Lesaka

Aritz Telletxea AnTzizar Lesaka

Jon Salaberria Txoperena Lesaka

Jaime Sein Osinaga Doneztebe

Lander Arriola Agirretxe Lesaka

Fran Ramos Lasaga Lesaka

Mikel Aitor Flores Konpains Lesaka

Iñigo Ostiz Eskalada Doneztebe

Asier BIURRARENA UBIRIA Lesaka

Iker TELLETXEA ANTZIZAR Lesaka

Gorka ORDAX INBULUZKETA Doneztebe

Jon JUBERA MARIEZKURRENA Doneztebe

Igor GURRUTXAGA ERRANDONEA Lesaka

Aritz TELLETXEA ETXEPARE Lesaka

Jabier PARDO PEREZ Urdazubi

Mikel CENOZ VERDU Urdazubi

Entrenatzaileak: Igor ROMANO ZUBIRIA eta Endika MENDEGIA IANTZI.


Donostiako tatuatzaile atxilotuaren aurkako salaketak 13 dira dagoeneko

Donostiako dendan urte eta erdi zeraman atxilotuak, baina salaketak “lehenagokoak” ere badira, Martin Ibabe zinegotziak jakitera eman duenez.

Bi salaketa berri jasotzea espero du gaur Donostiako Udaltzaingoak, beraz, “sexu abusu edo jazarpena” egotzita, astelehenean atxilotutako tatuatzailearen aurkako salaketak 13 izango lirateke jadanik. Litekeena da atxilotua asteazken honetan epailearen esku uztea, baina salaketa “gehiago egon daitezke”.

Martin Ibabe Herritarren Segurtasunerako eta Babes Zibileko zinegotziak jakinarazi duenez, ikerketa “ofizioz” hasi zen duela astebete, Facebook sare sozialean emakume batek dendan sexu-jazarpena egin ziola jakinarazi ondoren.

Ondoren, Udaltzaingoaren ikerketa taldeak informazio gehiago bildu du herritarren laguntzarekin, eta “atzora arte” bederatzi salaketa aurkeztu dira, horietako batzuetan “sexu jazarpena edo abusuarekin lotutako delituak leporatuz”. Horregatik, tatuatzailea atxilotzea erabaki zuten, zinegotziak esan duenez.

Donostiako dendan urte eta erdi zeraman tatuatzaile atxilotuak, baina salaketak “lehenagokoak” ere badira, negozioa “beste toki batzuetan zegoenean”, ondorioz, delitu batzuk “preskribatzea posible da”, zehaztu du Ibabek.

Udaltzaingoak gaur “beste bi salaketa” jasotzea espero du, horregatik ikerketa zabalagoa egingo dute, informazio berria epailearen esku uzteko, erantsi duenez.

Ibaberen hitzetan, “behin betiko delitu tipologia zehaztea epaitegiaren ardura da”. Zentzu horretan, salaketa “bakoitzak profil bat” duela zehaztu du zinegotziak.

Salaketa "gehiago izan daitezke"

Ustezko delituak egiteko tatuatzaileak behar izan duen denbora oraindik zehazterik ez dutela izan azaldu du zinegotziak. Are gehiago, auzia “amaitutzat ematerik” ez dagoela ohartarazi du Ibabek; izan ere, salaketa “gehiago izan daitezke”.

“Ikerketa luzatu ala ez denborak erabakiko du”, adierazi du Ibabek. Bestalde, herritarren laguntza eskatu du zinegotziak, auziaren inguruko informazioa biltzeko orduan “ezinbestekoa” izan delako.


Iban Iriartek eta Eva Esnaolak irabazi dute Plazaola Natur Bideko maratoia

26 kilometroko bueltan, berriz, Andrew Mcleod eta Oiana Ortiz izan ziren nagusi

Irailaren 16an, igandean, izan zen Plazaola Natur Bideko maratoiaren III.edizioa. Korrikalariek 42 eta 26 kilometroko ibilbideak izan zituzten aukeran. Eguraldi ederra lagun, lasterkalariek giro ederra izan zuten. Ibilbide luzekoak Lekunberritik abiatu ziren; laburrekoak, berriz, Leitzatik eta batzuek zein besteek Andoainen bukatu zuten ibilbidea.

42 kilometroko ibilbidean Iban Iriarte (02:50:05) eta Eva Esnaola (03:15:08) izan ziren garaile. Gizonezkoetan, Ivan Piñon eta Sergio Uzkurdun izan ziren helmugaratzen hurrenak; 02:51:04 eta 02:52:42 behar izan zituztelarik, hurrenez hurren. Emakumezkoen artean, berriz, Angela Gonzalez (03:43:30) eta Mertxe Casasekin (03:49:50) osatu zuen podiuma. Guztira 109 lasterkalari helmugaratu ziren eta azkenak 05:26:29 behar izan zituen.

26 kilometroko bueltan, Andrew Mcleod (01:24:44) eta Oiana Ortiz (01:46:05) izan ziren azkarrenak. Gizonezkoen podiumean, bigarren koska David Palomok eskuratu zuen (01:30:22); eta hirugarrena Jose Españak (01:32:47). Emakumezkoetan Oiana Ortizen ondotik, Begoña Julian eta Lide Azkue izan ziren azkarrenak; 01:51:03 eta 01:57:21 behar izan zituztelarik, hurrenez hurren. Guztira 349 korrikalari helmugaratu ziren eta azkenak 03:25:30 behar izan zituen.


Arroka kaleko frontoia babestu nahi dute

Amarako bizilagunak bilerak egiten ari dira Arroka kaleko frontoia desagertzekoa arriskuaren aurrean zer egin erabakitzeko. (Argazkia: Nerea Lizarralde)

Amarako bizilagunek jakin nahi dute Arroka kaleko frontoiaren etorkizuna zein izango den. Elkartzen eta biltzen hasi dira, auzotarren topagune nagusietako bat den espazioa babesteko.

Udalak Arroka kaleko frontoia bota nahi zuelako zurrumurrua aspalditik zebilen auzoan. Orain, ustekabean, frontoia desagertzeko arriskua benetakoa dela ohartu dira. Asko, prentsan irakurritakoaren bidez, beste batzuk, auzoan eraikuntza lanak egiten ari diren langileei galdetuta.

San Bartolome hirigintza planean ez zegoen aurreikusita frontoia botatzea, baina Amara Bai auzo elkarteko Harkaitz Aranburuk azaldu du irailean aldaketa batzuk egin zituztela, eta udalak frontoia botatzeko asmoa duela: «Hirigintza plana orain hasi da forma hartzen, eta badirudi orain frontoia ‘soberan’ dagoela. Udalak plana aldatu zuen eta guk ez dugu informaziorik jaso. Promotorak dio ez dagoela aurreikusita frontoia botatzea, baina udalarekin bildu gara eta baietz esan digu», adierazi du Aranburuk. Nabarmendu du bilera horretan planoak besterik ez zizkiela erakutsi, eta oraindik ez dutela informazio zehatzik jaso.

Hain zuzen ere, auzoan egin nahi dutenaren inguruan gardentasuna eta zehaztasuna exijitu dute bizilagunek:«Informaziorik ez digute eman, eta bizilagunak ez dituzte kontuan hartu. Adarra jo digute, lotsagarria da. Uste dugu arazoak dituztela eraberritze lanak amaitzeko, eta frontoia kendu nahi dutela espazio hau zabaltzeko».

Joan den astean hasi ziren gaia aztertzen auzo elkartean, asanblada informatibo batean, eta frontoiaren aferaren jarraipena egiteko talde bat sortu dute.

Arroka kaleko frontoia. (Argazkia: Lide Ferreira)

Auzoan espazio publiko gutxi dagoela, eta Donostian frontoi gutxi dagoela azpimarratu du Aranburuk. Horregatik Amara Bai auzo elkarteak gune publikoak defendatzeko hautua egin duela adierazi du. Herenegun berriz elkartu ziren bizilagunak, eta denek aho batez erabaki zuten guztiaren gainetik frontoia defendatu nahi dutela. Mobilizatzeko prest agertu dira. Bileran gogora ekarri zuten frontoian hainbat ekitaldi egin dituztela, eta bizi-bizirik dagoela.

Denek entzun nahi dituzte udal ordezkarien azalpenak, eta mahainguru batean biltzeko proposamena luzatzekotan geratu ziren:?«Justifikatu dezatela publikoki gure frontoia bota nahi dutela».

Kaxilda liburu dendakoak oso haserre daude, udalari auzotarren artean gatazka piztea egotzi diote:«Duela bizpahiru aste Turismo zinegotzia etorri zen esatera frontoia botako zutela. Baita Ernesto Gasco ere. San Bartolome hirigintza planeko administrazio kontseiluan dago, eta auzoan ibili da zenbait bizilagunekin hitz egiten. Gatazka sortzen saiatu da. Amara Bai auzo elkarteko kideei esan zien gu udalarekin bildu ginela, gune berrituan terraza jartzeko izango genituzkeen metroak negoziatzen. Gure helburua ez da terraza zabaltzea, ez dugu helburu merkantilistarik. Beste bizilagun guztiek bezala, ez dakigu zein den proiektua. Ez dakigu zein forma eman nahi dioten gune honi. Baina guztiaren gainetik frontoia defendatu nahi dugu. Bizilagunen plataformarekin bat egin dugu». Azkenaldian frontoiaren inguruan galdetzera jende asko joan zaiela azaldu dute.

Haziak dendakoak ere, Arroka kalean daude, Kaxilda liburu dendakoak bezala. Prentsan irakurritakoarengatik izan dute udalaren berri: “Ez digute iritzia eskatu. Suminduta gaude frontoia botatzea erabaki dutelako gure iritzia kontuan hartu gabe. Eta ez dute sikiera proposatu frontoia berritzea. Utzita dago, eta ematen du gure ardura dela txukun garbitzea. Egin behar dutena da frontoia berritzea. Auzoaren sinbolo bat da, eta oso bizirik dago espazio hau. Txoko hau zoragarria da. Haur, gazte eta gurasoek gozatzen dute hemen. Kale hau itxi egin dute, baina oraindik xarma handia du”.

Eva Villar Amarako betiko bizilaguna da. Arroka kaleko seigarren zenbakian bizi zen. Eraikin hori jada ez da existitzen. Orain etxe berrietan bizi da: «Auzoa asko aldatzen ari da, eta frontoia kentzen badute auzotarren elkargune bat desagertuko da. Atzealdean espazio zabal bat dago aurreikusita, baina frontoia kentzea auzoaren memoria ezabatzea ekarriko du». Zurrumurruak zeudela dio:«Arroka kaleko etxebizitza zaharrak botatzen hasi zirenean hasi ginen zerbait sumatzen. Eraikin berriek auzoaren historia irenstea modu honetan… Ez zait ongi iruditzen. Harrituta nago, uste nuelako frontoiak babestuta zeudela. Euskal kulturaren parte dira! Ez da posible horren erraz desagertzea. Dezente kostatzen ari zaigu auzo berrira egokitzea. Errazagoa izango zen auzoaren xarma eta auzotarrok genituen espazio publiko horiek errespetatuko balituzte».


136.000 euroko diru laguntza jasoko dute GKEek eta elkarteek

Hondarribiko Gizarte Zerbitzuetako Sailak laguntza ekonomikoak eskatzeko deialdia ireki du aste honetan. Gobernuz kanpoko erakundeei (GKE) zuzendu dizkiete laguntza horiek, garapen bidean dauden herrien baldintza sozio-ekonomikoak garatu eta hobetzeko, hain zuzen ere. Gainera, gizarte zerbitzuen alorrean lan egiten duten erakunde eta elkarteek ere laguntza eska dezakete. 126.766 euro bideratuko dizkiete GKE-ei, eta gizarte alorrean lan egiten duten erakundeei 10.000.

Eskaerak aurkezteko azken eguna uztailaren 6a da. Biztanlearen Arreta Zerbitzuan aurkeztu behar dira eskaerak, Hondarribiko Kale Nagusiko 20. zenbakian, udaletxeko arkupeetan. Biztanleriaren Arreta Zerbitzua astelehenetik ostiralera 09:00etatik 13:30era irekitzen dute. Maite Pelaezek, Gizarte Zerbitzuetako zinegotziak esan duenez, «erakunde horiek lan bikaina egiten dute, eta gure lana horiek laguntzea da. Oso garrantzitsua da ere nabarmentzea boluntarioek egiten duten lana».

Pelaezen arabera, behin laguntza erakunde bati eman ondoren, hurrengo urteetan ematen jarraitu behar da, proiektuek urte batzuetarako garapena behar dute eta. «Erakunde serioak dira, lan bikaina egiten dute, eta gure aldetik laguntzen jarraitu behar dugu. Kontuan hartzen dugun beste irizpide bat da laguntza eskatzen duten erakundeen ordezkaria Bidasokoa izatea», esan du Pelaezek.


Goizuetako festak: Txupinazoa eta Gazte Eguna

Txupinazoaren eguna Gazte Eguna ere izan zuten Goizuetan. Aurtengo berrikuntza, gazteen arteko desapiyua izan zen. Argazkiak: Felix Loiarte.


Ur erradioaktiboa itsasora isuri izana aitortu du Fukushimako zentralaren kudeatzaileak

TEPCOk barkamena eskatu du, eta adierazi "ahal zen guztia" egin duela ura zentraletik ez irteteko. Gainera, lurruna atzeman dute erreaktore batean.

Sotoetatik itsasora atera da erradiazioa zuen ura, TEPCO Tokyo Electric Power konpainiako bozeramaile batek Nikkei kazetari egindako adierazpenen arabera. 2011ko martxoan hondamendi nuklearra gertatu zen Japoniako zentral hartan, tsunami batek zentrala harrapatuta.

"Barkamen zintzoena eskatu nahi dugu. Ahal zen guztia egin dugu ur toxikoa plantatik irten ez zedin", adierazi du TEPCOk. Hala ere, konpainiak adierazi du itsasora isuritako ur toxikoa "oso urria" dela eta zentralaren alboko portu batera atera dela ura, itsaso zabaletik aparte. Horrela, TEPCOk espero du isuriak ez duela aparteko eraginik izango ingurumenean.

Halaber, lurruna atzeman dute zentraleko hirugarren erreaktorean, eta bigarren aldia da astebetean lurruna topatzen dutela bertan. Erreaktorearen tenperaturan "aparteko aldaketarik" ez dela izan jakinarazi du TEPCOk.

1986ko Txernobilgo hondamendiaz geroztik izandako istripu nuklear handiena izan zen Fukushimakoa. Kutsatutako ura 1.000 biltegitan dute gordea; ur horri gatza eta partikula erradioaktiboak kendu ostean, erreaktoreak hozteko erabiltzen dute ura. Istripuaz geroztik, 3.500 langilek dihardute krisi atomikoa amaitzeko lanetan, eta espero dute lan horiek 30 edo 40 urte irautea.


Pello Bilbao: 'Oraindik ere Giroan egin dudana asimilatzen ari naiz'

Pello Bilbaoren Giroa izan da. Bi etapa irabazi ditu Astanako mutilak.

Pello Bilbaoren Giroa izan da. Bi etapa irabazi ditu Astanako mutilak.


Coca Colaren aurkako ekintzak

Askapenak deituta, Euskal Herrian hainbat ekimen egin ziren. Altsasun, esaterako, gazte asanbladak propaganda banatu zuen. Bihar, berriz, gauza bera eginen du Olatzagutiako gazte asanbladak. Protestaldi horiekin salatu nahi izan dute Coca Cola "Kolonbiako mugimendu sindikalaren garbiketaren arduradun nagusietako bat" dela. Askapenatik adierazi dutenez, "gaurdaino bere lantegian diharduen SINALTRAINALek, elikagaien esparruko sindikatuak, 9 hildako, ehundaka hilketa-mehatxu, ihes-egite behartu eta langile-kaleratze pairatu ditu".


Txillardegiren omenezko horma irudia inauguratuko dute Donostiako Antigua auzoan

Idazlea hil zeneko seigarren urteurrena izango da hilaren 14an, eta Txillardegi Udal Liburutegia herri plataformak hainbat ekitaldi antolatu ditu datorren asterako, urteurrenaren harira.

Jose Luis Alvarez Enparantza Txillardegi-ren oroimenezko horma irudia inauguratuko du Txillarde Udal Liburutegia herri plaformak, Donostiako Antigua auzoan. Leku sinbolikoa aukeratu dute irudiarentzat. Izan ere, Antiguako Gaskuina plazan margotuko dute, Txillardegi etxea zegoen tokian.

Inaugurazio ekitaldia 12:00etan izango da, eta omenaldian parte hartuko dute Joxe Manuel Odriozola idazleak eta Ibon Sarasola euskaltzainak.

Horma irudia egin ahal izateko, herritarren ekarpen ekonomikoa bildu du Txillardegi Udal Liburutegiak. Elkarteak adierazi duenez, "aitortza" egin nahi diote Txillardegiri, haren irudia espazio publikoan jarrita. Hala ere, nabarmendu dute Donostiako Udalak idazlearekin "zorretan" jarraitzen duela, eta hiriko Udal Liburutegiari Txillardegi izena jartzea galdegin diote beste behin udalari.

Horma irudiaren inaugurazioaz gain, bi hitzaldi antolatuko ditu elkarteak Donostian. Urtarrilaren 11n, Txillardegi, errotikako gogoeta izeneko hitzaldia eskainiko dute Lorea Agirre Jakin aldizkariko zuzendariak eta Alaitz Aizpuru filosofo eta Lilleko Unibertsitateko irakasleak. Hitzaldia 19:00etan izango da, Doctor Camino Liburutegian. Urtarrilaren 18an, berriz, Txillardegi intelektuala hitzaldia egingo du Fito Rodriguez idazle eta Txillardegi Udal Liburutegia elkarteko presidenteak. 13:00etan izango da, EHUren Filosofia mintegian.


LOMCE legearen kontrako manifestazioagaz bat egin dute bertoko eragileek

Hezkuntza alorreko hainbat eragilek LOMCE legearen kontrako manifestaziorako deia egin dute urriaren 12rako, zapatua, Bilbon. 17:30ean hasiko da protesta ekitaldia Jesusen Bihotza plazatik.

LOMCE legea etzi onartuko dute Espainiako kongresuan, eta horren kontra egiteko deitu dute manifestazioa. Eragile eta sindikatu ugarik bat egin dute protestagaz: Hik-Hasik, Ikastolen Elkarteak, EHIGEk, BIHEk, NIZEk, Sarean-ek, UEUk, ELAk, LABek, EILASek, Sortzen-Ikasbatuazek eta Ikasle Abertzaleek.

Aipatutako eragileek LOMCE legeari «kontra egin» eta «hezkuntza sistema propioa aldarrikatzeko» egin dute Bilbora joateko deia, Wert Espainiako hezkuntza ministroak «inposatu» nahi duen LOMCE hezkuntza erreformaren «kontra» egitera: «Erreforma zentralizatzailea, adoktrinatzailea, uniformatzailea, atzerakoia, segregatzailea eta elitista da, eta lege hau bertan behera uzteko exijitzen dugu», adierazi dute deitzaileek. «Inola ere ez dugu onartzen Euskal Herrian inposa dezaten», azaldu dute. Gaineratu dutenez, LOMCEk «30 urteko atzerapausoa» suposatzen du, eta herria «trantsizioaren aurreko parametroetara» eroatea dakar. «Hezkuntza publiko eta herritarraren kontrako erasoa bortitza izateaz gain, hezkuntzaren ikuspegi neoliberal eta zentralistaren inposizio garbia da», diote. «Ikuspegi guztietatik Euskal Herriaren eta euskal herritarren kontrako eraso eta inposizio berri baten aurrean gaude», gaineratu dute.

Zapatuko mobilizazioaren bidez erreformarekiko «desadostasuna» agertu eta Euskal Herriko alderdi politikoei eta Nafarroa eta EAEko legebiltzar eta gobernuei eskaria luzatu nahi diete deitzaileek, LOMCE legea gure herriko ikastetxeetan «inola ere ez dezaten aplikatu» eta horretarako bitarteko guztiak erabil ditzatela eskatuz. «Hezkuntza eragileok gure konpromisoa berresten dugu, LOMCE-ri aurre egin eta gure herrian aplika ez dadin estrategia komunak lantzeko», gaineratu dute.

Busturialdeko ikastetxeek ere bat egin dute manifestazioarekin, eta dei egin diete ikasle, guraso, langile eta beste herritarrei Bilboko manifestazioan parte hartzera.

Ikastetxe batzuetan informazio zabalkundea egin dute kartelen bidez, eta zenbaitetan, gurasoei eskuorriak bidaliz: Bermeoko Eleizalde ikastolan, eta Gernika-Lumoko Seber Altube ikastolan eta Allende Salazar ikastetxean. Horretaz gain, herri batzuetatik autobusak ere jarri dituzte. Hurrengo lekuetan eman behar da izena:

Bermeon, Eleizalde ikastolan.

Gernika-Lumon, Seber Altube ikastolan.


Berrizko udaletxean ere ipini dute Espainiako bandera

Pasa den eguaztenean ipini zuten udaletxeko balkoian, Berrizko bandera, ikurriña eta Europako banderagaz batera. Aspaldi jaso zuten eskakizuna udalean, eta behin bandera txikiak prestatuta, ipini dituzte balkoian. Udal arduradunek bandoa argitaratu dute euren iritzia azaltzeko.

Espainiako gobernuko delegaritzatik egindako eskaria bete dute horrela Berrizko udaletxean. Durangaldeko udaletxe gehienetan dago ipinita honezkero Espainiako bandera.

Herrian zabaldu duten bandoan udal arduradunek azaldu dutenez, bandera jartzeko eskaria ekiditzen saiatu dira, "nahiz eta ez betetze horrek zuzeneko ondorio penalak ekarri". Espainiako Gobernu Delegaritzak behartutako neurriak bizikidetza eta bake sozialean ez duela laguntzen adierazi dute bandoan: "bakearen eta bizikidetzaren bidetik aurrera egin behar du Euskal Herriak, eta ez inposaketa eta gatazkaren bidetik". Udaletxeko fatxadako lau banderez gainera, udaletxe aurrean, orain arte bezala ikurriña handia izaten jarraituko dute Berrizen.


Buruz buruko laugarren txapela jantzi du Aimar Olaizolak

Goizuetarrak 22-7 irabazi zion finalean Martinez de Irujori

Partida bikaina eginda, buruz buruko txapelketa nagusia laugarren aldiz irabazi zuen ekainaren 23an Aimar Olaizola Goizuetako pilotariak. Hasiera berdinduaren ondotik, Olaizola II.ak 22-7 irabazi zion Irujori, iaz bezalaxe.

Partida bikaina eginda, buruz buruko txapelketa nagusia laugarren aldiz irabazi zuen ekainaren 23an Aimar Olaizola Goizuetako pilotariak. Hasiera berdinduaren ondotik, Olaizola II.ak 22-7 irabazi zion Irujori, iaz bezalaxe.

Parekatuta joan ziren lehenbiziko tantoak, baina 4-3koaren ondotik tartea ireki zuen Olaizolak markagailuan. Gero eta handiagoa egin zen tartea. Min egin zuen Goizuetakoak sakearekin, eta ez zen fin ibili Iberokoa. Tantoa bukatzeko aukerak izan zituenean Irujok hutsak egin zituen errematean, eta ezin izan zion Olaizolaren jokoari eutsi.

Tantoak pilatuz joan zen Olaizola II.a, 12-3ko abantaila eskuratzeraino. Azkenean, zazpi tantoan utzi zuen Irujo, iazko finaleko markagailua errepikatuz.

Bosgarren finala zuten elkarren aurka buruz buru, eta bina garaipen zituzten atzora arte. Olaizolak aurre hartu dio orain Irujori. Lau txapel zituzten Ruben Belokik, Martinez de Irujok berak eta Atano III.ak; haien marka berdindu du Olaizola II.ak.

Gainera, lau terdiaren barrenean dituen sei txapelekin eta binakako txapelketako beste birekin, hamabi txapel baditu dagoeneko Goizuetako aurrelari handiak.


Oinezko ibilbide gidatua, Larre-Gainetik Saratsetako lepora, igandean

Datorren igandean oinezko ibilbidea egingo dute Larre-Gain sagardotegitik Saratsetako lepora, naturarekin gozatzeko asmoz. Gipuzkoako Parketxeak antolatzen du ibilia, eta azalpenak emango dituzte ibilbidean zehar, naturaz gozatu eta ikusteko, etekina urteetan nola atera zaion. Lurrari kasu eginez izena jarri diote ibilaldiari, «nekazariek eta abeltzainek beren ezagutza nola erabil-tzen duten erakutsiko da». Ordutegia: 10:30etatik 13:00era. Prezioa: helduek 5 euro eta 5-12 bitartekoek 3 euro. Apuntatzeko: arditurri@gipuzkoamendizmendi.net edo 943 49 45 21


Giza esentziaren begirada

Javier Zigaren obra eraman dute Baionako Euskal Museora. Berrogei olioz, litografia batez eta hemezortzi marrazkiz osatu dute erakusketa, espresuki Baionarako, obra ezagutzen ez dutenentzat.

Elizondoko neskatxen gaineko obra hartu dute erakusketako kartel gisa. N.A. LETE

Nora Arbelbide Lete

Javier Ziga (Iruñea, 1877-1960) margolaria, agian, «margolaririk handienetako» baten gisan ezagutua da Nafarroan; Baiona eta inguruetan, berriz, ez da hain ezaguna; horretaz damutu da Javier Ziga fundazioko idazkari Pello Fernandez. Baionako Euskal Museoko Olivier Ribeton kontserbatzailearekin aritu da erakusketa honen antolatzen, espresuki Baionako Euskal Museorako, obra ezagutzeko parada emateko asmoarekin, hain justu. Urriaren 4ra arte egonen da hor.

Erakusketa Iruñearen eta Baionaren arteko senidetzaren barnean sartzen den egitasmo gisa ikus daitekeela ere gogoratu du Fernandezek: «Hori ere sendotu egin behar da, modu kulturalean ere. Ziga Iruñeko zinegotzia izan zen, eta biziki maite zuen Iparraldea».

Lapurdiko margolariekin Zigak izan harremanak gogoratzeko molde bat ere ikusi du erakusketan Fernandezek. Dela Perico Ribera edo beste, margotu ere egin zituen Zigak: «Azken finean, euskal margolarien mundua mundu bera da leku ezberdinetatik ikusita, ezberdintasun batzuekin. Baina ikonografia, imajinarioa, bera da», gaineratu du Fernandezek.

Zigak bizian zehar osatu obratik pixka bat denetatik ekartzea erabaki dute Baionara: «Ikusteko nola ia genero guztiak ukitu zituen. Ikusteko Zigaren handitasuna. Bai genero aldetik, bai alde teknikotik», beti Fernandezen hitzetan. Maisutasuna argi gelditu dadin: «Nahiko ohiturazko pinturak, nahiko folklorikoak» direla pentsa dezakete batzuek, baina Fernandezek argi utzi nahi izan du: «Bada, ez da hori. Ziga joaten da gizakiaren muinera». Zigak margotu pertsonen begiradei begiratzera gonbidatu du horretaz konbentzitzeko: «Begiradak dena erraten digu. Ziga joaten da pertsonaren barne mundurantz. Pertsona horrengandik ateratzen du barnean duena».

Fernandezen iritziz, Zigaren margogintza «esentzia eta egien pintura da. Gizakiaren barnealderantz doana. Gizakiak barnealdean duen sentsazioa jasotzen du».

Begirada galdezka

Horren adibide, erakusketako Elizondoko Miserikordia etxea irudikatzen duen margoa dauka Fernandezek. Kalostrapeko itzalpetik margolariari begira dauden bi zahar agertzen dituena. Margolariari eta, beraz, ikusleari: «Galdetzen digute, bizitza zaila izan ondoren, galdetzen digute, begiratzen gaituzte. Hori da esentzia». Esentzia, hau da, «kasu honetan tristura, bizitza latza. Momentu latz hori. Ariman duena azaleratzen du Zigak, eta ateratzen du. Hor dago esentzia». «Euskal esentzia, sena den hori» zeri deitzen dion galdetuta —zertan den euskalduna galderari—, euskal ohituren adierazle diren obrak direla Zigarenak azaldu du Fernandezek: «Bizitzeko modu bat, izateko, egoteko modu bat. Jarrera bat».

Iruñean bizi izan zen Ziga, baina Baztanen sustraiak eta senideak bazituela eta ardura bazihoala hara esplikatu du Fernandezek. Eta han «harrapatu» zuen nolazpait «euskal sena» Zigak, Fernandezen iritziz: «Mende hasieran, euskal ohiturak bizi-bizirik zeuden Baztanen».

Baztango orduko mundua irudikatzen duen margo bat dauka horren adibide Fernandezek. Heriotza du irudikatzen. Argizaria eta mantila soinean, hor ere ikusleari zuzendu so beltz hori dauka pertsonaia nagusiak. Fernandezek azaldu du «heriotzaren une horretako emozioa» agertzen dela obran: «Emozioa, oinazea, oso neurtua dena. Horrela izan zen heriotza euskal munduan».

Bada artzain bat irudikatzen duen margo bat. Horrek ere leku inportanta zuena Baztanen. Artzainaren ondoan obra horretan hodeiak nola mugitzen diren ohartarazi du Fernandezek: «Eta, batez ere, hezetasunaren sentsazio hori. Mendi-mendia da, ipar laino horrekin. Hori nola lortzen duen!». Badira erretratuak ere erakusketan. Familiakoenak eta Arturo Campionena. Azken horretaz: «Errealismotik eta erromantizismotik hartutako ezaugarriak ditu. Horretan oinarritzen da. Ilunabarreko paisaia horretan oso ongi kokaturik. Nola egiten dituen argi eta itzalak… Haren eskuen maisutasuna ere hor dago». Alde alaiagoa ere badu erakusketak, sanferminetako karteletako olioez osatua.

Orotara, berrogei olio, litografia bat eta hemezortzi marrazki elkartu dituzte erakusketan. Marrazkiak presondegian zela egin zituen Zigak. Izan ere, Javier Ziga, Iruñean eta Baztanen iragan biziaz gain, Madrilen eta Parisen gaindi egin ikastaldiez aparte, presondegian ere izan zen.

EAJko kide eta Iruñeko Udaleko zinegotzi izan zen bi aldiz. Lehen aldian, 1920tik 1923ra, eta bigarren aldiz, 1930ean. Gero, gerra garaian, 1938an atxilotu zuten; torturatu, eta urte eta erdi atxiki zuten preso orduan. Koaderno bat ukan zuen presondegian, eta koaderno horretan egin marrazkiak ekarri dituzte Baionara. Koadernoa ere ekarri dute erakusketara. Bere kartzelakideak irudikatzen ditu marrazki horietan.


Grande-Marlaska, CGPJrako hautagaien artean

PPren gehiengoa dela eta, kontserbadoreen eskuetan geratuko da Botere Judizialaren Kontseiluaren kontrola

CGPJ Espainiako Botere Judizialaren Kontseilu Nagusia berritzeko prozesua abian da, eta epaileei eurei dagozkien 12 postuetarako 53 hautagai aurkeztu dira. Horien artean dago Fernando Grande-Marlaska Espainiako Auzitegi Nazionaleko Zigor Salako presidentea. Epaile bilbotarrak 2006an ere aurkeztu zuen bere burua, baina orduan ez zuten hautatu. Harekin batera, behin-behineko hautagaien zerrendan azaltzen dira Maria Victoria Cinto epailea, Patxi Lopez sozialistaren agintaldian Eusko Jaurlaritzako Justizia sailburuordea izandakoa; Jose Luis Nuñez Gasteizko epaile dekanoa; Jose Manuel Balerdi epaile gipuzkoarra; eta Fernando Ruiz Piñeiro EAEko Auzitegi Nagusiko presidente ohia.

Irailean amaituko zaio agintaldia gaur egungo kontseiluari, eta Espainiako Kongresuak eta Senatuak izendatu beharko dituzte CGPJko hogei kide berriak. Horietatik hamabi epailetzatik datoz eta beste zortziak hamabost urte baino gehiagoko jarduna duten jurista prestigiodunak dira. Kongresuak hamar kide hautatzen ditu, eta beste horrenbeste senatuak. Hautagaiek gehiengo kualifikatuaren babesa behar dute hautatuak izateko —Espainiako Gorteen hiru bosteneko gehiengoa—, baina kongresuak ekainean onartu zuen lege erreformaren arabera —PPren babesarekin soilik onartu zuen—, nahikoa litzateke ganbera batean hiru laurdeneko babesa izatea hautatua izateko. Kongresuan ez, baina senatuan PPk badu gehiengo kualifikatua. Beraz, hamar kide berak bakarrik hauta ditzake, ez baitu inor gehiagoren babesa behar. Kongresuan, berriz, 185 diputatu ditu PPk, eta 210 behar dira.

Prozesua negura arte luza daiteke, negoziazioez gain, PSOEk helegitea jarri duelako Konstituzionalean lege erreformaren aurka. Nolanahi ere, agerikoa da CGPJk gehiengo kontserbadorea izango duela. Bost urteotan kontseiluaren kontrola joera kontserbadoreko magistratuek izateak berebiziko garrantzia izango du, hari baitagozkio, besteak beste, Auzitegi Gorenerako magistratuak, Auzitegi Nazionaleko karguak eta autonomia erkidegoetako auzitegi nagusietako arduradunak izendatzea.


Eskola Txikien Jaia hartuko du Urretxindorra ikastetxeak, bihar

Iazko Eskola Txikien Jaia, Gautegiz Arteagan

Busturialdeko herri ikastetxeek Eskola Txikien Jaia ospatuko dute, bihar. Aurten, Muxikako Urretxindorra eskolak hartuko du jaialdia. Urtero legez, Gautegiz Arteagako Montorre eskolako, Busturiko Jose Maria Uzelai ikastetxeko, Natxituko (EA) Haizeder eskolako eta Mundakako ikastetxeko ikasleek parte hartuko dute jaialdian, Muxikako ikasleekin batera. Ikastetxe desberdinetako gazteak harremantzea, eta herri eskolen aldeko oihartzuna Busturialeko biztanleen artean zabaltzea dira antolatzaileen helburuak.

10:00etatik aurrera hedatuko da jai giroa Urretxindorra eskolara. Ordu horretan, Muxikako ikasleek harrera egingo diete gainontzeko gazteei. Busturialdeko neska-mutilak bertsoak eta Arrano arrantzalearen abestia kantatuz emango diete ongietorria.

Harreraren ostean, bestalde, musika entseguak egingo dituzte gazteek, 11:00etan taula gainera igo aurretik. Izan ere, azken asteetan eskoletan prestatu dituzten abestiak kantatuko dituzte ikastetxe desberdinetako kideek. Guztira, Haur Hezkuntzako eta Lehen Hezkuntzako 400 ikasle baino gehiagok parte hartuko dute musika saioetan.

Goizeko egitarauagaz amaitzeko, Urretxindorran batutako umeek jolas eta tailer desberdinetan ederto pasatzeko aukera izango dute. 13:00etan, bestalde, lagunarteko bazkaria egingo dute ikasleek eta irakasleek

Ohi bezala, Eskola Txikien Jai datorren urteko testigua pasatuz amaituko da, 15:00ak aldera. 2015ean, Mundakako ikastetxeak hartuko du eskualdeko herri ikastetxeen jaialdia.


Hiru zita, datorren astean

Bi gai lantzeko, herritarrekin hiru zita jarri ditu EH Bilduk datorren asterako. Batetik, 2017ko aurrekontuak auzoz auzo lantzeko bilera errondaren bueltan, astelehenean Pleno aretoan deitu du bilera, 19:00etan, erdiguneko bizilagunekin, eta asteazkenean, 19:00etan baita ere, Oialumen. Bestalde, kultur etxea eta herriko espazioak antolatzeko dinamikak lantzen ari da talde eta norbanakoekin, eta asteartean deitu du batzarra, ondorio nagusiak aurkezteko; 19:00etan, eskolako areto nagusian.


Ibarreko garabizaleek ere greba egingo dute

Debagoieneko garabizaleek grebarekin bat egin eta goizean Irunen izandako manifestazioan esku hartu dute. Ibarrean 6 garabizalek egiten dute lan. Nahiz eta oraindik Debagoieneko errepideetan normaltasuna den nagusi egoerak okerrera egin dezake datozen egunetan.

Bergarako Autos Ion Citroeneko tailerraren aurrean aurkitu dugu bertako garabia, geldi. Debagoieneko gainerako garabizaleek bezala, autos Ioneko bi garabiek ere greba ekin dute gauerdian. Ibarrean 6 garabi daude, hiru Bergaran eta beste horrenbeste Arrasaten, eta guztiek egingo dute lanuztea.

Irunen izandako manifestazioan izan dira ibarreko ordezkariak

Goizean manifestazioa egin dute garabizaleek Irunen. Guztira 15-20 garabi enpresako gidari elkartu dira, eta bertako kaleak zeharkatu dituzte. Gipuzkoan 40-50 garabizale daude, eta jakin dugunez, ia gehienek hasi dute greba.

Garabizaleen ordezkariak eta aseguru etxeetako ordezkariak gaur elkartuko dira ea adostasunik lortzen duten. Garabietako langileek salatzen dute udan lortutako akordioa ez dutela bete aseguru etxeek. Azken hamar urteotan salneurrietan gorakadarik ez dutela izan gaineratu dute, eta eskatzen diote aseguru etxeetako ordezkariei salneurriak igotzeko.

Nahiz eta momentuz normaltasuna den nagusi, datozen orduetan egoerak okerrera egin dezake.


Elbarriendako egokitutako etxebizitza zozkatu egingo dute

Jaurlaritzak Intxaurtxuetan egin zituen alokairuzko etxebizitzetako bat, elbarriendako egokituta dagoena, hain justu, hutsik geratu denez, zozkatu egingo du Udalak.

Intxaurtxueta kaleko 28. zenbakian dago, lehen solairuan eta 69,95 metro koadro ditu. Udalak era horretan erantzun nahi die herrian horren premian dauden herritarrei.

Etxebizitza hori eskuratu ahal izateko, derrigorrezkoa izango da urtean 15.100 euro baino gutxiago irabaztea. Interesa dutenek Udaleko Gizarte Zerbitzuetara jo beharko dute.


Eskualdeko traineruak Gipuzkoako Kofradien mendeurrenaren estropadan izango dira bihar

Gipuzkoako Arrantzaleen Kofradiak 100 urte bete dituela eta, hainbat ospakizun izango dira larunbatean Donostian. Besteak beste, traineruen estropada antolatu dute larunbat eguerdirako.

Hiru txandetan jokatuko da estropada eta hauek izango dira parte hartuko duten taldeak:

Lehen txandan: Getaria, Zarautz, Mutriku.

Bigarren txandan: Zumaia, Donostiarra, San Pedro.

Hirugarren txandan: Orio, San Juan, Hondarribia.

Lau luze eta hiru ziabogetara jokatuko da estropada.

Estropada ez ezik, bestelako ospakizuneko beste hainbat ekitaldi ere izango dituzte larunbatean. Donostiako Aquariumeko auditorioan elkartuko dira kofradia ezberdinetako kideak, eta kofradien ibilbidea laburtzen duen ikus-entzunezkoa eskainiko dute bertan. Ehun urte hauetan izan diren arrantzale guztien omenezko otoitza eta lore eskaintza izango dute ondoren, eta bandera bedeinkatuko dute. Estropadaren ondoren, kofradietko kideen arteko bazkaria izango dute.


Floren Aoiz: Instituzionalistek instituzioei su eman diete!

Berotu da, gogotik berotu ere, nafar agertoki politikoa. Oraingoan ere, ustelkeria, hau da ondare eta baliabide publikoen erabilpen pribatua dago auziaren erdian. Bagenekien, baina agerian gelditu da -berriz ere- batzuendako instituzioak negozioak egiteko tresnak direla, bestelako aldarrikapenak egiten badituzte ere.

Bitxia da, beren burua instituzionalistatzat hartzen dutenak instituzioak ari dira zikintzen, jendeak haiekiko gero eta konfidantza guttiago duelarik. Hainbeste kritikatu instituzioen aurreko jarrera kritikoa genuenak eta, finean, haiek dinamitatu dituzte. Haiek eman diote su beren Navarra foral eta españolari!


Kontseiluak akordio sozio-politikoa bilatuko du euskalgintza babesteko

HARREMANAK. Euskararen normalizazioa sustatzeko neurriak hartzeko eskatuko die eragile sozial eta politikoei. NEURRIAK. Neurri politiko, ekonomiko eta juridikoak «lehenbailehen» hartzea proposatuko zaie alderdi eta sindikatuei. «ERASOAK». Egoera «aski larria» dela eta euskararen normalizazio prozesua «moteltzen» hasia dela esan dute.


Bidali zure argazkia GOIENAko argazki lehiaketara

GOIENAko udako argazki lehiaketa martxan dago. Animo eta bidali zure erretratua. Aparteko sariak daude jokoan.

Edozein debagoiendarrek parte hartzeko aukera izango du argazki lehiaketan eta ez du argazkigintzan aditua izan beharko.

Goiena.net-ek aurkezten diren argazki guztiekin foto-bloga egin du eta bertan, izango dituzu ikusgai lehiaketara aurkezten diren argazki guztiak.

Sari potoloak

1. Reflex argazki kamera digitala (Olympus E-300)

2. Asteburuko egonaldia, bi lagunentzako, Asturiasen edo Kantabrian.

3. Afari/bazkaria bi pertsonarentzako Leintz Gatzagako Gure Ametsa jatetxean.

Horretaz gain, lehiaketan parte hartzen duten guztien artean zozketatuko da sari bat amaieran. Ikusi hemen lehiaketako ezaugarriak eta oinarriak.


Audientziak %36 egin du gora Plaentxia.eus-en

Iaz, Plaentxia.eus-en audientziak %36 egin zuen gora, eguneko 800 bisitaren langa gaindituz.

2019an zehar, Plaentxia.eus-ek hazkunde handia izan du, 2018tik %36 hazita . Iaz, webguneak iaz 305.000 bisita jaso zituen guztira (2018an 196.866), egunean, bataz beste, 800 bisita kontabilizatuta.

Pil-pilean herri komunikabideko erredakzio batzordea pozik azaldu da lortutako datuekin: “Plaentxia. eus-en Soraluzeko aktualitateari jarraipen estua egiten diogu egunero eta horri esker webguneak erreferentzialtasun handia lortu du plazentziatarren artean”. Erredakziokoen ustez, albiste kopuruarekin batera, urte hasieran webgunea berritu izanak eta orain bideoak zerbitzari propioan argitaratzeak ere lagundu dute webgunea erakargarriago egiten.

Hobetzeko asko

Hala ere, etorkizun hurbilean hobetzeko asko daudela uste dute eta 2020an horretan ahaleginduko dira. Besteak beste, aktualitatetik kanpo dauden gai gehiago lantzen, ikusentzunezko gehiago eta hobeak ekoizten eta herritarren iritzi gehiago jasotzen. Aldizkarian ere bide horretatik jo nahi lukete, “eduki atal berriak txertatuz”.

Eskerrak irakurle eta iragarleei

Erredakzio taldeak eskerrak eman nahi dizkie "Plaentxia.eus webguneko eta Pil-pilean aldizkariko irakurleei, elkarteko bazkideei, erakunde publikoei eta baita iazko urtean zehar euren iragarkiak jarri zituzten komertzio eta enpresei ere. 2020an ere profesionaltasunez eta inpartzialtasunez lan egiten ahaleginduko gara, plazentziatarrei kalitatezko informazioa eskaintzeko”.

Oharra: Urtarrileko aldizkarian publikatu da Plaentxia.eus-ek 2019an izan duen hazkundea %64koa izan dela baina zifra hori ez da zuzena. Webgune honek 2019an zehar bisitetan izan duen igoera %34 koa izan da.


EAJ izan da alderdi bozkatuena Durangaldean

EAJk lortu du boto gehien Durangon, Zornotzan, Iurretan, Berrizen eta Mallabian. EH Bilduk, bestalde, Elorrion, Atxondon, Zaldibarren, Otxandion, Izurtzan, eta Mañarian irabazi ditu hauteskundeak. Abadiñon AIk mantenduko du alkatetza, eta Garain, berriz, Herriko Taldeak. Ekainaren 13an osatuko dituzte udalbatza berriak. Hainbat ordezkari politikok emaitzen inguruko balorazioa egin dute.

EAJ izan da Durangaldean 2015eko Udal Hauteskundeetako alderdi bozkatuena 14.787 botorekin. EH Bildu gertu izan du, 13.763 botorekin. Ana Otadui Elorrioko EAJko ordezkariak azaldu duenez, jeltzaleek “oso emaitza onak” izan dituzte Durangaldean. Gaineratu duenez, “EAJ herri honek behar duen gehiengoaren ardatza da. Herriz herri oso emaitza onak lortu ditugu, eta orain, adostasun eta akordioetarako garaia da gure herritarren alde lan egiteko”.

Durangon, EAJrena izan da zerrenda bozkatuena. Durangoko jeltzaleek prentsa oharrean diotenez, “Durangoko EAJk eskua luzatzen die beste behin gainerako indar politikoei Durango hobeago bat eraikitzeko apustua egiten duten alderdi guztiei, hain zuzen. Ahalegin guztiak egingo ditugu akordioetara heltzeko borondatea duten alderdiekin akordioak erdiesteko”. Iurretan, Berrizen, Mallabian eta Zornotzan ere jeltzaleena izan da zerrenda bozkatuena.

Durangon, EH Bilduk ez ditu espero zituen emaitzak eskuratu. Hala ere, Dani Maeztu zerrendaburuak azaldu du eskuratu dituzten zazpi zinegotziek kanpainan konprometitutakoagaz lan egingo dutela. Sortutako ilusioagaz aurrera egingo dutela gaineratu du koalizioaren ordezkariak.

Herriaren Eskubidea (Podemos) indartsu Durangon

Emaitzekin pozik agertu da Durangoko Herriaren Eskubidea, eta ez da gutxiagorako. Udal hauteskundeetara aurkeztu diren lehenengo aldi honetan, hiru zinegotzi eskuratu dituzte. Julian Ríos zerrendaburuaren arabera, “Durangoko herritarrek berba egin dute eta aldaketa gura dutela esan dute. Aldatzeko ardura dugu. Hau hasiera baino ez da. Oso aurrekontu txikiarekin, egun osoa lanean eman dugu proiektu hau aurrera ateratzeko eta azkenean merezi izan du”. Aliantza edo akordioei buruz galdetuta, Riosek erantzun du Durangon aldaketa gura dutenekin hitz egin dezaketela, baina berdin jarraitu gura dutenekin ez direla egongo.

Gainerako herrietan, Elorrioko Herriaren Eskubideak ordezkari bat izango du udalean. Zornotzako Hiri Ekimenak berriz, bi zinegotzi izango ditu. Era berean, Zaldibarren 92 bozka lortu ditu udal hauteskundeetara lehenengoz aurkeztu den Omnia taldeak. Baina ez du ordezkaritzarik lortu udaletxean. "Emaitza hobea espero genuen, baina ulergarria ere bada, hain denbora gutxian ez baitugu lortu herritarrei gure proiektua ezagutzera ematea", esan du Miguel Angel Villanueva zerrendaburuak. "Ez gara adoregabetuko, alderantziz, lau urte barru berriro aurkeztu eta emaitza hobea ateratzeko lanean jarraituko dugu. Erakutsiko dugu merezi dugula udalean egotea".

Boto gutxi batzuen aldeagaz

Mallabian eta Mañarian, bozka gutxi batzuek erabaki dituzte hauteskundeetako emaitzak. Mañarian, boto biren aldeagaz EH Bilduk alkatetza ziurtatu du. Beraz, Endika Jaiok udalaren gidaritzan jarraituko du hurrengo agintaldian ere. Mallabian berriz, hiru botoren aldeagatik EH Bilduk alkatetza galdu du. Orain arte zinegotzi izan den Igor Agirre jeltzalea izango da legegintzaldi honetan Mallabiko alkate.

PPren gainbehera

Alderdi Popularra ordezkari bakarragaz gelditu da Durangaldean. Fran Garate izango da PPko zinegotzi bakarra eskualdean, Durangon. Izan ere, popularrek Zaldibarren, Iurretan eta Elorrion zituzten ordezkariak galdu egin dituzte. Guztira, Durangaldean Alderdi Popularrak 1.724 bozka jaso ditu. Datuak ezagututa Fran Garateren berbetan “kolpe handia” izan da: “Agian badago PPren irudi bat estatu mailan eta horrek eragin ahal izan du”.

PSE-EEk behera

Alderdi sozialistak behera egin du udal hauteskundeetan. Durangon bi zinegotzirekin gelditu dira, aurreko legegintzaldian baino bat gutxiago. "Bat-batean eta indarragaz sartutako" talde poltiko berriak zuzenean eragin du zinegotzi kopuruan, Durangon PSE-EEren zerrendaburu joan den Pilar Riosen berbetan. "Nabarmena izan da eragina, Herriaren Eskubideak hiru zinegotzi lortu ditu Durangon, eta, EAJ ezik beste alderdiok zinegotzi bat galdu dugu". Gaineratu dutenez, "lan asko egin dugu eta hori ez da zinegotzi kopuruan ikusi. Hala ere, aniztasuna zabalagoa izango da". Iurretan, aurreko agintaldian bi zinegotzi zituzten, eta orain bakarrarekin gelditu dira. Ordezkaritza mantenduko dute Zaldibarren (bi zinegotzi) eta Berrizen (zinegotzi bat). Durangaldean guztira, PSE-EEk 2.341 boto jaso ditu.

Durangaldean zortzi zinegotzi izan ditu PSE-EEk eta sei izango ditu legegintzaldi berrian. Alde positiboa ere ikusi du Riosek udal eta foru hauteskunde hauetako emaitzei begiratuta. Europako parlamenturako hauteskundeekin lortutako emaitzekin alderatuta boto kopurua gehitu du PSE-EEk: "Berreskuratzen hasteko inflexio puntua izan da".

Abadiñoko Independienteak garaile

Abadiñon Jose Luis Navarro buru duen Abadiñoko Independienteak taldearena izan da zerrenda bozkatuena. AIk sei zinegotzi izango ditu, EH Bilduk bost eta EAJk bi. Navarrok azaldu duenez, “balorazio positiboa egiten dugu, bigarren alderdiarekiko aldea 140 boto ingurukoa zen 2011n eta orain alde hori bibidertu egin da. Egin behar den beste hausnarketa bat da abstentzioa handitu egin dela eta horren ondorioz ez dugu eskuan izan dugun gehiengo osorik lortu. Gobernatzeak erre egiten du eta seguruenik denak ez dira ados egon gure politikekin eta beharbada horregatik botoak galdu ditugu aurreko hauteskundeekin alderatuta”.


Urteko lehenengo paseoa

30 bat lagun –adinekoak eta Garagunekoak– elkartu dira Legazpiko Euskal Herria plazan elkarrekin paseatzeko. Tipi-Tapa egitasmoari bultzada eman nahi dio Legazpiko Udalak. Gidari lanetan Nagusilan, Buztintegi, Bikuña kiroldegiko eta Gueskeko lagunak aritzen dira. Pilar Etxeberria legazpiarrak ostegunero joateko ohitura dauka, «ibili behar naizela esan didate eta bakarrik ez zait gustatzen. Taldean pasieran ibili ahal izatea bentaja da niretzat bestela ez naizelako ibiltzera ateratzen». Udaletik deialdia egin nahi diete adineko legazpiarrei ostegunero egiten diren irteeratan parte hartzera. Hiru ibilbide daude, guztiak ongi adierazita: Azpikoetxe (1,3 kilometro), Motxorro (3,6 kilometro) eta Mirandaola (4,6 kilometro).


Aspaldiko ohiturak gaurkotasunez jantzita Santa Lutzi azokan

Kapoi lehiaketan 30 bikote aurketzu dituzte.

Euskadi Irratian iragarri bezala Urretxuko eta Zumarragako Santa Lutzi feria Euskal Herriko feriarik handiena izan daiteke, edo ez. Nolanahi ere, Santa Lutzi feria bertakoentzat egun berezia eta bisitari askorentzat galduko ez duten hitzordua bada. Eta Santa Lutzin, aspaldiko ohiturak eta gaurkotasunak bat egiten jarraitzen dute.

Geltokietako plazatik ibilbidea hasita, abeltzainak dira lehenengo protagonistak. Gaurkoan zaldi, ahuntz, asto eta behorrak zeuden besteak beste. Nabarmenena zen, ordea, abeltzainek eta saltzaileek osatzen zituzten biribilak. Makilak eskuetan eguneko gora-beherak zituzten hizpide. Goizeko hamarretarako saldutako artaldea, adibidez. Handik artisauen postuetara Urdaneta hiribidetik Renfeko gainekalderako bidean. Legazpiar talde bat oraintsu erretako Eixal baserrirako diru-bilketan lanean buru-belarri eta beheruntz, Euskadi plazan, barazkiak. Zerba gorriak ohiko zerba zurien ondoan. Lehena eta oraina. Urretxun artisauak, barazki eta hegaztiak, ezti usaina eta postuak nonahi.

Goierritarrak sarituta

Santa Lutzi eguna baserritarren lanaren erakusleihoa izateaz gain, lan hori saritzeko eguna ere izan ohi da. Badira bi-hiru urte Urretxuko eta Zumarragako Udalek lehiaketak sariketengatik ordezkatu zituztela, modu honetan, lehiakortasuna sustatu baino, baserritarren eta nekazarien ekina eta eurek ekoiztutako produktuen kalitatea saritzeko.

Animalien, barazkien, fruituen eta eztiaren sariketak izan dira aurten ere. Hauetan, goierritar askoren lanak jaso du bi Udalen aitortza. Nabarmentzekoa da Gabiriako kasua, bederatzi sari jaso baitituzte bertako nekazariek. Antonia Murgiondok lau jaso ditu. Bestelakoan, goierritarrei dagokienez, Idiazabalgo, Legazpiko, Urretxuko, Zaldibiako, Beasaingo, Lazkaoko eta Zegamako baserritarren lana saritu dituzte gaurko ferian.


Giltxaurdi futbol-zelaiko belarra aldatzeko lanak hasi dira Elizondon

2014ko uholdeek aunitz kaltetu zuten belarra eta azaroaren 22rako akituko dituzte lanak

Azaroaren 22tik aitzinera belar artifizial berria izanen du Elizondokoko Giltxaurdi futbol-zelaiak. 2014ko uholdeek kalte aunitz eragin zituzten eta ohi baino bizi laburragoa izan du oraingo belarrak.

Lanen aurrekontua 165.049,02 euroko aurrekontua dute (gehi BEZa). Nafarroako Gobernuko Kirol eta Gaztediaren Institutuak 120.000 euroko dirulaguntza emanen du eta gainerakoa Baztango Udalak ordainduko du. Bartzelonako Sports&Landscape enpresak eginen ditu lanak. Proiektua Doarq arkitektura-enpresak egin du. Lanak azaroaren 22rako akitu beharko dituzte eta bitartean, etxetik kanpo jokatu beharko dute Baztan Futbol Taldeko hamaika taldeek.


Larrialdi egoera luzatuko dute Hegoaldean, seigarren aldiz

Espainiako Kongresuak baiezkoa eman dio ekainaren 21 arte luzatzeari. Hirugarren fasea autonomia erkidegoek arautuko dute


Hamaikakoa aurkeztuta, Euskaraldirako prest dago Mutriku

Mutrikuko Euskaraldiko Batzordeak bariku iluntzean [urriak 19] aurkeztu zuen hamaikakoa, Beheko Plazan. Goizeko Izarra antzerki taldeko kideek girotutako ekitaldia izan zen, eta horretan, 11 herritarrak oholtza gainera igo eta euskaraz aritzeko edo entzuteko konpromisoa jendaurrean agertu zuten.

Ondokoak dira Mutrikuko hamaikakoa osatzen duten herritarrak: Alberto Gorritiberea, Asier Illarramendi, Elisa Martinez, Oihane Prieto, Iñaki Fernandez, Babacar Sene, Alina Ivan, Anbroxi Goenaga, Ramon Lopez, Clemen Santos eta Ivo Teran. «Ezagunak diren sei Ahobizi eta bost Belarriprest aukeratu ditugu», argitu dute.

Aurkezpena egiteaz gain, datozen asteetan, bariku zein zapatuetan, Euskaraldian izena emateko mahaiak ipiniko dituztela ere esan zuten batzordeko kideek. Barikuetan 19:00etatik 21:00etara egongo dira, eta zapatuetan 12:00etatik 14:00etara.

Momentuz, 130 herritar baino gehiago dira izena emanda daudenak, eta gainerako herritarrei ere animatzeko eta izena ematera hurreratzeko deia egin nahi izan diete Euskaraldiko Batzordeko kideek.


Euriborrak %5,36an itxi du hila, eta 30 urterako hipoteken kuota 86 euro garestitu da batez beste

Espainiako tasazio elkartearen arabera, urtebetean %0,6 eta %2,8 artean merkatu dira etxebizitza berrien prezioak hiriburuetan. Eusko Jaurlaritzak 40.00o euroko laguntza agindu die udalei, alokairu sozialean jartzeko erosi edo sustatzen duten etxe bakoitzeko.


TaupaDA! izango da 2020ko Durangoko Azokaren leloa

"Lelo baikorra" aukeratu du Gerediagak aurtengo Azokarako, euskal kulturgintzak bizirik jarraitzen duela erakusteko. Abenduaren 5etik 8ra egingo da Durangoko Azokaren 55.edizioa, eta "normaltasun berrira egokitua" izango da.

"Inork ez digu ziurtatzen abenduan nola egongo garen, eta parean dugun egoera zaila da" azaldu du Nerea Mujika Gerediagako presidenteak. Kulturak konfinamendu garaian izandako garrantzia azpimarratu du Mujikak, baita ere. "Kulturak salbatu egin gaitu konfinamendu garaian, eta orain sektore kaltetuenetako bat da. Kultura zein beharrezkoa den ohartzeko balio izan digu". Hain zuzen ere, TaupaDA! leloagaz mezu baikorra zabaldu gura da. "Beste urte batez, euskal kulturaren topaleku izaten jarraituko du Durangoko Azokak, euskal kulturgintzari hauspoa emanda".

Digitalaren indarra

Normaltasun berriaren ezaugarrietako bat jende pilaketak ekiditea den heinean, osasun eta segurtasun neurriak betetzeko protokolo berezia lantzen ari da Gerediaga. Besteak beste, sarrera kontrolatuko da, eta zuzeneko aurkezpen, emanaldi eta ekitaldiak murriztuko dira. "Streaming bidezko emanaldiak ugarituko dira, eta nahieran webgunetik ere jarraitu ahalko dira. Horrez gainera, 2020ko argitalpenak www.durangokoazoka.eus webgunean erosi ahalko dira" azaldu du Arantza Atutxa kudeatzaileak.

Esan bezala, Durangoko Azoka abenduaren 5etik 8ra izango da aurten. Ikastetxeei zuzendutako egunerako programazioa ere euskarri digitalera moldatuko da. "Antolaketa momentuko egoerara eta ahal den heinean egokitzen joango da".


Emakumeen omenez

Sardinera Eguna ospatuko dute gaur Santurtzin, sardineraren figuraren bidez herriko emakumeak omentzeko. Egun osoz izango dira ekintzak

Santurtziko (Bizkaia) ikur ezagunena da sardinera, eta, ikurrarekin bat, baita sardina saltzaile emakumearen figura ere. Hain justu, emakume langilearen figura hori gogoratu eta omenduko dute Santurtzin gaur, urtez urte antolatu ohi den Sardinera Egunaren harira. Hala, itsasoari lotutako emakume eta langileen omenezko ekitaldia osatu dute; gizonezkoek soilik ez, emakumeek ere itsasoari lotuta eginiko lana goraipatzeko asmoz. Aurten, herriko Juana Mozas Cardenal langileak jasoko du herriaren aitortza; izan ere, itsasoaren munduari loturik egon da beti, portuan arraina saltzen ez ezik merkataritza portuan zamaketari lanetan ere aritu izan baita. 12:00etan izango da omenaldia, sardineraren monumentuan.

Ez da, baina, eguneko jarduera bakarra izango; izan ere, egun osoko egitaraua antolatu du beste behin Santurtziko Udalak. Eragile askorekin batera antolatu du, eta askotariko eskaintza kultural eta gastronomikoa izango da: 09:30ean itsasora irteteko itsasaldiekin hasi, eta 19:30ean Sukar erromeriarekin amaitzeraino. Tartean, kirol ontzi eta itsasontzi tradizional zaharberrituen erakusketak, bisita antzeztuak, umeentzako jolasak, kalejira, arrain enkantea, dantzak eta ekintza gehiago izango dira.

Berrikuntza eta guzti

Berrikuntza nagusia Sardina freskue dantza antzezlana da, Santurtziko sardinekin lotura duen lana. Organik taldeak antolatu du, eta 19:00etan izango da. Antolatzaileen arabera, ekitaldia umoretsua, freskoa eta urrintsua izango da, eta zenbait unetan ikusleen parte hartzea bilatuko du. Modu horretan, eta ikusleek hala nahi izanez gero, antzezleek egingo dituzten proposamen guztien gainean erabakiak hartu eta norabidea bideratzeko aukera izango dute ikusleek.

Itsasoari lotuta dagoen egun bat izanik, arrantza portutik hurbil ospatuko da jardunaldia, portu inguruan. Hala ere, inaugurazio ekitaldia Sardineraren inguruan izango da. Bertan, omenaldia egingo diote Juana Mozas herriko emakume eta langileari, eta lore eskaintza bat ere egingo dute. Ondoren, kalejira egingo dute arrantza porturaino, erraldoiek, musika eta txistularien bandek eta dultzaineroek lagunduta.

Ekintza programa zabal hori herri bazkari batekin biribilduko da; izan ere, goizean alde batetik bestera ibilitakoak Gernika parkean batuko ditu bazkariak. Hala, Sardinera Eguna ospatzera bildutako herritarrak elkartuko dira, eta, bazkaldu ostean, herri abestiak kantatzeko eta giroaz gozatzeko aukera izango dute, Santurtziko Kantari taldeak lagunduta.

Asteburu mugitua izango da Santurtzira biltzen direnentzat; izan ere, Sardineraren Eguna ez ezik, Itsas Azoka ere egingo dute portuan. Bihar arte egongo da zabalik: gaur, 12:00etatik 00:00etara, eta bihar, berriz, 12:00etatik 22:00etara.Sardinera Eguna

Gaur, Santurtzin (Bizkaia).


Egunean sei tonatik gora fuel biltzen dira hondartzetan

Hondartzak jendez gainezka dira eguraldia lagun, baina ÑPrestige’-ren fuelak kostaldea belzten jarraitzen du. Ekaineko eta uztaileko datuak kontutan hartuta, egunean sei tonatik gora fuel biltzen dira euskal kostaldeko hondartzetan. Egun jakin batzuetan, gainera, iritsi den galipota kopurua hain izan da handia, zenbait hondartza itxi egin behar izan dituztela. Esate baterako, joan den ekainaren 17an 22 tona fuel bildu ziren Bizkaia eta Gipuzkoako hondartzetan.


Eusko Jaurlaritzak plan turistikoak martxan jarriko ditu

Merkataritza eta Turismo sailburuordeak proiektu honen garrantzia nabarmendu du, besteak beste, 2020 Euskal Turismoaren Plan Estrategikoko helburu batzuk garatzen dituelako.

Eusko Jaurlaritzak, Basquetour-en bitartez, Aste Santuan hotelak, landa-turismoak eta turismo-bulegoak merkaturatzeko froga bat martxan jarriko du Euskadiko hiru lurraldeetan.

Itziar Epalza Merkataritza eta Turismo sailburuordeak proiektu honen garrantzia nabarmendu du, besteak beste, 2020 Euskal Turismoaren Plan Estrategikoko helburu batzuk garatzen dituelako, sail horrek jakitera eman duenez.

Helburu horien artean, bidaiarien nahiak asetzen dituen eskaintza jartzea, sektore publikoaren eta pribatuaren arteko lankidetza eta produktu turistikoak bidaiarien erabakiak hartzeko "puntu beroetan" ipintzea.

Proiektua Euskadiko hoteletan, landa-etxeetan eta turismo-bulegoetan izandako plan edota esperientzia eskaintzak merkaturatzean datza, Astea Santuan, apirilaren 11etik 20ra bitartean, bidaiariek Euskadin ematen duen denboraldian gehien nahi dituzten esperientziak ezagutzeko eta erosteko.

Froga-pilotua Euskadiko sei hoteletan (hiru Bilbon, bi Donostian eta bat Gasteizen), Nekatur sareko sei landa-etxetan eta Itourbask sareko bost informazio-bulegotan (Getxo, Balmaseda, Gernika, Zarautz y Laguardia) garatuko dute.


Feministen hiru belaunaldi elkartuko dira gaur eta bihar, Emakumeon Topaketetan

Azpeitiko Emakume Taldeak ekin zion feminismoaren aldeko lanari Azpeitian. 1970eko hamarkada amaiera zen. Izarraizpeko Sorginak mugimenduak hartu zion lekukoa hari, 1990eko hamarkadan. Eta, gaur egun, Bilgune Feministak jarraitzen du lanean, 2002tik. Ia berrogei urte pasatu dira, eta, aurrera jarraitzeko asmoz, begirada ibilbide osora zabaldu nahi dute. Horrela jaio da Azpeitiko Emakumeon Topaketak egitasmoa. Jarraitu irakurtzen Gipuzkoako Hitza-n.


Mendizaleak Errioxan

Lagun Onak Mendi Bazkunakoak Errioxa aldean ibili ziren joan den asteburuan. Lezako arroilan zehar ibilaldia egiteaz gain, Olarra upategira bisita egiteko tartea ere hartu zuten Azpeitiko mendizaleek. (Argazkiak: LAGUN ONAK MB).


Saenz de Santamaria: "Cuadra konstituzio horri esker da diputatu"

Amaiurreko diputatuak Espainiako Konstituzioaren ale bat apurtu izanaz hitz egin du Espainiako Gobernuko presidenteordeak.

"Gizon horrek guztioi egin digu errespetu falta". Soraya Saenz de Santamaria Espainiako Gobernuko presidenteordea kritiko azaldu da Amaiurreko diputatu Sabino Cuadrak asteazkenean kongresuan izandako jarrerarekin. Auzitegi Konstituzionalaren eskumenak aldatzeari buruzko eztabaidan, konstituzioaren orri batzuk apurtu zituen Cuadrak.

"Adierazpen askatasunaren" barruan kokatu zuen Cuadrak ekintza hori, baina konstituzioaren ale bat haustea adierazpen askatasuna denik ukatu du Saenz de Santamariak: "Joko arauek diputatu izateko balio badiote, aldatzen ez diren bitartean, osorik errespetatu behar ditu". Halaber, ohartarazi dio "inor" ez dagoela "konstituzioaren gainetik".

Espainiako Kongresuak datorren astean aztertuko du Cuadrari zigorren bat ezarriko dion ekintza horregatik.


Zarpia, ur-jauzi baten harrotasuna

Kontrastako zentrala elikatzen duen ur-jauzi ederra bisitatuko dugu ibilbide honetan, bertatik abiatzen den ubideak primeran lagunduta.

Argindar modernoak lehentasuna hartu zuen Araban XIX. mendearen amaieran. Ordura arte, hiri nagusietako kaleak gas bidez argiztatzen ziren, baina mende berriak argindarra ekoizteko proiektu hidroelektrikoak ekarri zituen apurka-apurka; baita enpresa horiek kudeatzeko lehia bizia ere. Anartean, bestelakoa zen erritmo energetikoa herri txikietan. Lehen hamarkadan saiakera xumeak egin zituzten termodinamikak lagundutako proiektuekin. Tokian tokiko egoerari erantzun beharrak, ordea, berebiziko aldaketa ekarri zuen bat-batean. Garai horretako egitasmoetako bat Aguraingo Elektra izenekoa dugu. Kontrastatik hurbil egokitutako 73 metroko jauzia baliatu zuen enpresa horrek 1913tik aurrera.

XX. mendearen lehen hamarkadan Kontrastako bazterretan eginiko obrok ezagutarazteko asmoz, Harana ibarrera gerturatuko gara oraingoan. Izan ere, mende bat bete duten ubidea, jauzia, hoditeria eta zentrala abian jarri dituzte oraintsu, 2008an. Iturrialde, Gorrueta eta Tobera errekastoek isuritako urre gardena Kontrastako zentral berrira iristen da orain, gutxika-gutxika. Tamalez, aurtengo denboraleak triskantza handia sortu du ubidean, eta luizi batek harlauza batzuk aurretik eraman ditu.

Zarpiarako bidea

Kontrastako iturri monumentalean (Araba) jarriko gara abian. Hiribilduaren barnera egingo dugu ate zaharretik. Pilotaleku estaliaren eretzetik igarotakoan, San Salvador kaletik jarraitu, eta hilerri parean ikusiko dugun Haraneko Bidea zidorra bazter egingo dugu. Iparraldera egiten duen bidea lehenetsiko dugu han. Ur biltegirako bideari muzin eginda, asfaltoari jarraituko diogu guk, apenas igo gabe. Burdinazko ate bat igaro ostean, hesiari lotuta doan bideari ekingo diogu. Harrizko puska eder batzuen ondotik igaroaraziko gaitu bideak, eta hurritzek osaturiko galerian gaindi jarraituko dugu. Hesia bukatzean, zentral berria ikusiko dugu, beherago. Jaitsi gabe, baina, basoan sartu eta, bidebanatzean, behetik datorren pista gurutzatu eta zuzen jarraituko dugu, pagoen artean. Beherantz abiatuko gara laster, eta pagaditik irtengo gara. Berriz ere hesiaren konpainian jarrita, aterpe txiki bat ikusiko dugu ibaiaren ondoan. Haren atzealdetik jarraituko dugu lasai-lasai. Larrondoa ibaia zeharkatuko dugu zubiak lagunduta. Ondoren, ezkerrera egin eta, ibaia gogaide, Zarpiako iturburura iritsiko gara.

Harlauzaz harlauza

Zarpiako emaria jasotzen duen etxola bat ikusiko dugu ur-jauziaren ondoan. Hormaren oinaldean, berriz, porlanezko ubidea. Ikusten dugun ur-emaria, argindarra ekoizteko ez ezik, Harana eta Ameskoa ibarretako herriak urez hornitzeko ere baliatzen dute.

Kanalari jarraituta osatuko dugu itzulera. Haitzulotik ur gehiegi jausten ez bada, bederen, ur-jauzia saihestu eta, porlanezko harlauzak gogaide, Kontrastarako bideari helduko diogu. Hogeita bost minutu inguru emango ditugu 1.800 metro luze dituen kanalaren gainetik. Ur biltegia eta aspaldiko kuboa ikusiko ditugu amaieran. Zentraletara doan hoditeriaren ondoko bidetik jarraituko dugu, maldan behera. Herriraino lagunduko digun bidearekin elkartuko gara zentraleraino iritsi aurretik.


Bilera egingo dute bihar Putzuzulon, urteurrenaren inguruan

Putzuzuloren zazpigarren urteurrena dela eta, bihar asanblada berezia egingo dute 18:00etan. Bertan urrian eta azaroan zehar egingo dituzten ekintzak jorratuko dituzte. Bestalde, logo txapelketak orain arte izan duen parte hartze eskasa dela-eta, lanak aurketzeko epea urriaren 10era arte luzatu dutela jakinarazi dute. Informazio gehiago eskuratu nahi dutenek www.putzuzulo.net webgunea bisita dezakete.

Irudia: Street Boulder Poteoa, seigarren urteurrenean.


Udalekuetan izena emateko aukera, egingo diren ziur jakin ez arren

Uztailaren 2tik 24ra, astearte, ostegun eta ostiraletan udaleku irekiak egin nahi dira. Ziurtatu ezin badira ere, izen-ematea ireki da.

Urtero bezala, aurten ere udaleku irekiak antolatzen hasi da Olak Auzo Elkartea, 12 urte arteko haurrentzat. Oraindik ezin da ziurtatu udalekuak egingo diren ala ez, baina antolatze aldera, izen-ematea ireki du.

Printzipioz, lehengo urtean bezala, uztailaren 2tik 24ra egingo dira udalekuak, astearte, ostegun eta ostiraletan, 09:15etatik 12:45etara. Matrikula 65 eurokoa izango da. Izena emateko, izena eta bi abizen, jaiotze-data eta harremanetarako telefono eta helbide elektronikoaren berri eman behar da, emailez, nagore-m@ereinotzu.eus helbide elektronikora bidalita. Era berean, maiatzaren 28a baino lehen 65 euroen ordainketa egin behar da kontu korronte honetan: 3035 0025 880250035973 (Euskadiko Kutxa).

Behin izena emanda, informazioa helbide elektroniko bitartez helaraziko zaie guraso edo tutoreei, Osasun Agintariek emandako aholku eta aginduak jarraituz hartu beharko diren erabakien inguruan.


Eskiatzera eta sagardotegira joateko aukera

Eskoriatzako kirol elkarteko mendi sailak , martxoaren 19, 20 eta 21 egunetarako irteerak antolatu ditu bai eskiatzera, baita sagardotegira ere.

Eskoriatzako kirol elkarteko mendi sailak , martxoaren 19, 20 eta 21 egunetarako irteerak antolatu ditu.

Martxoaren 19an, Gavarnie estazioan eskiatuko dute; hurrengo egunean Barages-Super Barages La Mongie estazioan. Martxoaren 21eko irteeran ez dute elurra zapalduko. Sagardotegira joango baitira.

Izen ematea hilaren 17a baino lehen egin beharko da Eskoriatzako Namaste belar dendan.


Berdinketa Zarauzko estropadan

Denbora berdina egin zuten Oriok eta Kaikuk igandean, baina larunbateko denborak kontuan hartuta, Bizkaitarrak eraman zuen bandera

Emozioz gainezka egon da, joan den asteburuan, Zarauzko XXXVII. Estropada. Kontxako Banderaren aurretik egiten den estropada garrantzitsuena dela esan ohi da beti, Donostiako estropada gutxi gorabehera nola joango den ikusteko aukera ematen duela.

Larunbatean bigarren postua lortu zuen Oriok, Kaikuren atzetik 17 segundotara. Igandean etorri zen emozioa. Estropada eder baten amaieran, bi traineruek batera gurutzatu zuten helmuga. Photo finish-ak begi guztiek ikusitakoa baieztatu zuen, biek 19:39:92ko denbora egin zuten.

Hamabi puntu eman zizkieten Kaiku eta Oriori epaileek baina, lehen jardunaldiko emaitzak kontuan hartuta, Sestaora joan zen Zarauzko Ikurrina.

Asteburu horren ostean, bigarren postuan jarraitzen duen arren, sailkapenean Hondarribiarekiko duen tartea txikitu du Oriok. Liga amaitzeko sei estropada falta dira eta lehenengo postutik puntu bakarrera dago taldea.

Hurrengo astebutuan, Nojan eta Hondarribian egingo dira San Miguel Ligako estropadak.


Leioa Urban eguna eta pop-rock finala izango dira larunbatean

Larunbat honetan, ekainak 14, gazteek musikarekin hitzordu bi dituzte Leioan. Alde batetik, Leioa Urban egunaren hirugarren edizioa, eta bestetik, Pop Rock lehiaketaren finaleko kontzertuak. Aldapa auditorioan ospatuko da Leioa Urban eguna, 18:30etik aurrera. Skate, graffitiak, breakdance, hip-hop, DJak... hiri kultura izango dira protagonista Shintoma Bilboko raperoak aurkeztutako egitarau potolo honetan. Eta 22:00etatik aurrera, Kandelazubietan izango da Gazte Sua Jaialdia, Skimales eta Urban talde leioaztarren eskutik. Horrekin batera, Leioako XIV. Pop-rock lehiaketaren finala egingo dute, talde finalistek zuzenean kontzertua eskainiz: metal kategorian, Darmage eta Tight Leash; eta pop-rock kategorian, Kilauea eta The Electric Alley. Argazkian, We All Fall metal talde madrildarra, orain bi urteko irabazlea / cc-by-nc-nd Der Ohlsen.


Pediatriako bi kupo berri ezarriko dituzte Bidasoa eskualdean

Etzitik aurrera, Bidasoa eskualdean bi pediatria kupo gehiago izango dira, eta horrek eragin zuzena izango du Irungo zein Hondarribiko zenbait erabiltzaileengan. Orain arte hamar kupo zeuden, eta hamabi izango dira aurrerantzean.Horrenbestez, astelehenetik ostiralera, 08:00etatik 15:00etara, pediatriako urjentzietara joan behar duten erabiltzaile guztiek asignatuta duten osasun-zentrora joan beharko dute, ordu horretan eskualdeko osasun zentro guztietan izango delako pediatria zerbitzua.

Irun eta Hondarribiko erabiltzaile gehienek ez dute aldaketarik nabarituko, baina onura nabarmena suposatuko du Anaka, Jaitzubia, Larreaundi eta Irungo Erdialdeko haurrentzat. Izan ere, abiatuko dituzten kupo berriak Bidasoa Ospitaleko Kanpo-Kontsultetan eta Erdiguneko Zentroan jarriko dituzte. Hala, Anaka eta Jaitzubiko haurrek Ospitalean jasoko dute lehen arreta, eta Larreaundi eta Erdiguneko haur guztiek Irun-Erdialdea zentroan.

Ospitalizazioak Donostian

Ondorioz, zehaztutako ordutegian ez da urgentziazko pediatrarik izango Bidasoako Ospitalean, 15:00etatik 08:00etara, eta asteburuetan. Orain ate bezala, urjentzietako harreran izango da mediku hori. Bestalde, Ospitalizazioa behar duten haurrak Donostiako erietxera bideratuko dituzte.

Eusko Jaurlaritzako Osasun Sailetik jakinarazi dutenez, “haur hauen gurasoek aldaketen berri emango dien gutun bat jasoko dute aste honetan”.


Maiatzaren 18tik aurrera klasera itzultzeko plana aurkeztu du Hezkuntza Sailak

Batxilergoko 2. mailako ikasle eta irakasleak, goi-mailako Lanbide Heziketan matrikulatutako guztiak eta erdi-mailako LHko 2. mailakoak maiatzaren 18an itzuliko dira ikasgeletara.

Eusko Jaurlaritzaren aurreikuspenen arabera, astebete beranduago, maiatzaren 25ean, Bigarren Hezkuntzako 4. mailako, Batxilergoko 1. mailako eta erdi-mailako zein oinarrizko Lanbide Heziketako gainontzeko klaseak ere itzuliko dira.

Cristina Uriarte Hezkuntza sailburuak azpimarratu du neurria ez dela "borondatezkoa", eta derrigorrezkoa izango dela ikastetxeetan maskarak erabiltzea. Mahaien arteko segurtasun-tarteak mantenduko dira eta "lanaldi intentsiboan" hasiko dira, jantoki-zerbitzurik eta eskola-garraiorik gabe.

Bestelako segurtasun neurrien artean, sarrera eta amaiera ordutegiak mailakatuko dira; patio-orduak txandaka egingo dira; irteera eta sarrera puntu ezberdinak ezarriko dira, ibilbideak norabide bakarrekoak izan daitezen.

14 urtetik behera

14 urtetik beherako ikasleak ez dira ikastetxeetara itzuliko eta ikasturtea online amaitu beharko dute. Eta haur eskolak maiatzaren amaieratik edo ekainetik aurrera ireki ahal izango dira, funtsezko lanak egin edo mendeko pertsonak zaindu behar dituzten gurasoei erraztasunak emateko.

Sailburuak zehaztu duenez, Haur Hezkuntzako, Lehen Hezkuntzako eta DBHko gainerako ikasleak ez itzultzea erabaki dute, higiene arauak bermatzea zailagoa delako.

Hezkuntza Ministerioarekin kontraesanak

Ikasleak eta irakasleak lanera itzultzeko Eusko Jaurlaritzaren planak Eusko Jaurlaritzako Osasun Sailaren oniritzia du, eta ikastetxeetan aplikatu beharreko segurtasun-neurri ugari jaso ditu. Hala ere, EAEko probintziak maiatzaren 11n 1. fasera igaroko diren ere ez dakigu oraindik.

Hala ere, plana ez dator bat Espainiako Hezkuntza Ministerioaren neurri orokorrekin; izan ere, azken honek urte akademikoa modu telematikoan amaitzea planteatzen zuen, kontziliaziorako zein errefortzurako proposatutako hainbat salbuespenekin.

1. fasean ikastetxeek "desinfektatzeko", "egokitzeko" eta "prestatzeko" ireki ahal izango zutela aurreratu zuen Espainiako Gobernuak; eta 2. fasean aurreikusitako jarduera "borondatezkoa" izatekoa zen. Gainera, irailean 2020-2021 ikasturtea normaltasunez hasteko zalantzak ere bazituen Espainiako Gobernuak.

Plantorako deia

"Osasuna eta segurtasuna bermatu ezean" plantorako deia egin die LABek langileei eta familiei, eta erabakia prebentzio planik adostu gabe iragarri dela salatu du sindikatu abertzaleak, eta, besteak beste, Norbera Babesteko Ekipamenduen (NBE) hornidura exijitu du.

Hezkuntza Sailarenak diren lan karga zein ardura ugari "zuzendaritzen bizkarrean" jarri izana ere kritikatu du sindikatuak, eta langileen ohiko jarduera "berehala" berreskuratzea ezinezkoa dela uste du. "Era mailakatuan izan behar da; itzulera atzeratu eta telelanean jarraitu beharko lukete", kritikatu du.

Halaber, 15 ikasleko ratioari dagokionez, irakasleen lan gainkargaz ohartarazi du: "Irakasle baten esku ezin da egon bi gela kudeatu eta teleikaskuntzan dituen gainerako ikasleei arreta egitea". Ratioak jaistea denboran mantendu eta sistematizatu behar dela aldarrikatu du LAB sindikatuak, "hezkuntzaren kalitatearen mesedetan".

"Negoziatu gabeko plana"

Bestalde, ELA sindikatuak salatu du Hezkuntza sailburuak "negoziatu eta elkarbanatu gabeko plana" eraman duela hezkuntza eragileekin izandako bilerara.

Segurtasun neurrietan "zehaztasun gabeziak" daudela ohartarazi dute, eta "funtsezko" neurri batzuk aipatu dituzte: besteak beste, tenperatura hartzea edota ikastetxeen desinfekzioa.

Horrez gain, plana ikasturte amaierara mugatzen dela eta datorren ikasturterako aurreikuspenik gabe jarraitzen dutela salatu du ELAk.


Haur antzerkia izango da igandean Aita Marin

Igandean, hilak 16, Glu glu taldearen Arratoitxo pinpirina antzerkia izango da ikusgai Zumaiako Aita Mari zinemako aretoan, 12:00etan. Bost urtetik gorako haurrei zuzenduriko ikuskizuna da, Galder Perezek idatzi eta zuzendutako antzezlana. Interesa duten herritarrek Zumaiako Turismo bulegoan eskuratu ahalko dituzte txartelak. Sarrera bakoitzak 2,50 euroko kostua du.


Maria Eizmendi izango da Alarde Parekideko Zalditeriako kantinera

Alarde Parekideak kantinerak aukeratzeari ekin dio hilabete honetan eta dagoeneko, Zalditeriakoa izendatu du. Maria Eizmendi Eizmendi izango da zaldi gainean desfilatzeko aukeratutako kantinera. Datozen asteotan zehar gainontzeko konpainietako kantinerak aukeratuko dituzte.


Langile eskolako

funtzionari eta gurasoei, eta herritarrei, oro har

( Maddi Etxeberria Galbete ) Aurreikusi zittekeen sortu berria den arazo honentzako 3 aukera ikusten dittut: 1- Denbora makiña bat sortu eta Langile, Ikastola zaneko garaietara itzuli. Horrela beharbada, publikoaren aldeko erreferendum famatu hartan bitan pentsatuko lukete batzuk. (aukera irreala) 2- Borrokan tinko jarraittu, administrazioaren hurrungo inposaketa arte; izan ere, gustatu edo ez, administrazioaren parte zeranean, honen agindutara zaude. (aukera oso probablea). 3- Beste ikastola berri bat sortu. Gure gurasoek egin zuten modura, nahiz eta gure seme-alabek, agian, berriz ere administrazioari ´saldu` (euskaldunok urteak daramaxkigu egitten eta desegitten…). (aukera hau, pertsona ekimendun, sakrifikatu eta ausartentzat bakarrik) Gauzak horrela, pertsona gehienok 2.aukerarekin konformatu beharko gera eta asteburu honetarako dauden mobilizazioekin bat egin… Ea hurrena espabilatzen geran.


Errenteria-Oreretako adinekoen egoitzak 25 urte bete ditu

Gaur bete ditu 25 urte Errenteria-Oreretako Mariaren Bihotza adinekoen egoitzak. Handiki ospatu dute hori bertan bizi direnek, bertako langile nahiz zuzendariek, eta udal ordezkariek. Izan ere, meza nagusia egin dute goizean Juan Jose Duran apaizarekin, eta ondoren luntxa eta bazkaria iritsi dira. Julen Mendoza Errenteriako alkatea ere bertan izan da, eta bertako langileei nahiz arduradunei eskertu die egiten ari diren lana, horien artean, Iñaki Villagran zuzendariarena. “Herriari zerbitzu handia ematen dio egoitzak, eta hori baloratu egin behar da”, esan du alkateak. Villagranek, bere aldetik, hasierako “une latzak” gogoratu zituen, eta bertan lanean daudenei, langile izandakoei eta “hau dena aurrera ateratzeko lanean ibili direnei” eskerrak eman dizkie, tartean Zaharren Egoitzako Patronatuko kide izandakoei, eta egungoei.

1987ko Gabonetan lekualdatu zuten adinekoen egoitza Hospitalillotik, egungo Gabierrotako egoitzara. Orduan 50 erabiltzaile zituen zerbitzuak. 1988ko otsailaren 15ean inauguratu zuten ofizialki, eta urte hartako maiatzerako plaza guztiak beteta zituen jada, 116. Handitu egin zuten, eta egun, 142 adineko daude bertan.


Goierriko Baratzak graffiti berria du

Goierriko Baratza elikagai ekologikoen dendak graffitia egin du, Ordizian duten saltokiaren hormetako batean. Bideo honetan, graffitia egiteko prozesu osoa bildu dute, hasieratik bukaeraraino.


Lezoko 2019ko egutegia, inude eta artzainena

Egutegiko irudietako bat da honakoa.

Lezoko Udalak prest du jada 2019ko egutegia. Gaur hasi dira banatzen bai Kultura Saileko bulegoan zein Informazio Bulegoan. Bertako protagonistak, santakrutzetako igande goizetako artzain eta inudeak. Udalaren 2019ko egutegia 1963an desfile hori antolatzen hasi zirenetik, atera direnen aitormen edo omenaldia da.

1963an hasi ziren herriko katekistak desfilea antolatzen. Murixka Dantza Taldeko kideek hartu zieten erreleboa, eta egun, Lezoko Desfile Taldea da konpartsaren arduradun. Hala, urte horietan guztietan jaso diren irudiak erabili ditu udalak datorren urteko hamabi hilabeteak kolorez betetzeko.

Egutegia PDF artxiboan lortu nahi dutenek, beheko estekan egin dezakete klik:

– Lezoko Udalaren 2019ko egutegia.


"Nazioartean, jendeak uste du konponduta dagoela gatazka"

Blokeatua dagoela esanez deskribatu du Euskal Herriko egoera Brian Currin bitartekariak. Ikusi ditu mugimendu baikorrak, baina, dioenez, funtsezko oinarri bat falta du bake prozesuak: Frantziako eta Espainiako gobernuen inplikazioa.


Kontzertuak gaur Urretxun eta Zumarragan

Gaur gauean kontzertua egingo dute Urretxuko eta Zumarragako gaztetxean. Hil Baino Lehen Urretxuko eta Zumarragako taldea eta Murder Pink bizkaitarrak igoko dira oholtzara, 22:30etik aurrera. Sarrera doakoa da eta kontzertuak KKinzona irratitik zuzenean eskainiko dituzte.


Eibarrek denboraldiaurreko lehen porrota jaso du Numantziaren aurka

Soriako taldeak 2-1 irabazi dio talde armaginari Pajaritos zelaian jokatu duten partida.

Eibarrek denboraldiaurreko lehen porrota jaso du asteazken honetan Numantziaren aurka. Talde armaginak 2-1 galdu du Pajaritos zelaian jokatu duen norgehiagoka.

Gaizka Garitanok zuzentzen duen taldeari kosta egin zaio partidan sartzea. Etxeko taldeak hobeto ekin dio lehiari eta Nataliok 1-0ekoa sartu du hamabigarren minutuan. Ondoren, Eibarren erntzuna etorri da, baina abagune argiak izan arren, armaginek ez dute aurkariaren ate aurrean asmatu.

Bigarren zatian, Eibarrek erritmo biziagoarekin jokatu du, eta Numantziak ia talde erdia aldatu zuen. Garitanok zuzentzen duen taldeak partida berdintzea lotu du 79. minutuan. Iriarte izan da golegilea (1-1). Pozak, ordea, ez dio asko iraun Eibarri, Numantziak 2-1ekoa sartu baitu Gerriten bitartez, 84. minutuan.

Azken minutuan, Javi larak partida berdintzeko aukera izan du, baina bere erremateari erantzun bikaina eman dio Numantziako Munir atezainak.

Fitxa teknikoa:

2 - Numantzia: Biel Ribas (Munir, 46. min); Cesar Vinuesa (David Sanz, 46. min), Regalon (Gaffoor, 69. min), Juanma (Dani Calvo, 69. min), Ripa (Luis Valcarce, 69. min); Pedraza (Antonio Tomas, 46. mn), Iñigo Perez (Gerrit, 69. min); Natalio (Ito, 69. min), Vicente (Isidoro, 69. min), Palanca; Sergi Enrich (Pedro, 69. min).

1 - Eibar: Jaime; Lillo, Ekiza, Añibarro, Kijera (Abraham, 72. min); Dani Garcia, Javi Lara; Capa, Arruabarrena (Ortega, 78. min), Dani Nieto; Angel (Iriarte, 72. min).

Golak: 12. min, 1-0: Natalio. 79. min, 1-1: Iriarte. 84. min, 2-1: Gerrit.

Epailea: De la Fuente.